Search is not available for this dataset
url
stringlengths 21
288
| text
stringlengths 1
1.35M
|
|---|---|
https://www.akureyri.is/is/frettir/litla-ljodahatidin
|
Litla ljóðahátíðin
Litla ljóðahátíðin í Norðausturríki hefst í dag, fimmtudaginn 16. október, og stendur fram á sunnudag. Á annan tug
skálda koma fram á hátíðinni og haldnir verða átta viðburðir í Eyjafirði og á Fljótsdalshéraði.
Þetta er í annað sinn sem hátíðin er haldin með þessu sniði. Síðast voru það Einar Már Guðmundsson, Sigurbjörg
Þrastardóttir og Sjón sem voru fremst meðal jafninga á dagskránni, en nú munu Bjarki Karlsson, Kristín Eiríksdóttir og Kristian
Guttesen koma fram, ásamt fleiri skáldum að austan og norðan.
Hátíðin verður sett formlega á Icelandair Hótel Héraði á Egilsstöðum á föstudag klukkan 17 en á fimmtudag fara
fram tveir viðburðir á vegum hátíðarinnar. Annars vegar verður útgáfukynning í Eymundsson Akureyri á nýútkominni
ljóðabók Hrafnkels Lárussonar "Ég leitaði einskis... og fann" og hins vegar verður klukkan 20 ljóðaganga í Hallormsstaðaskógi
í samstarfi við Skógrækt ríkisins. Þar koma fram þau Hulda Sigurdís Þráinsdóttir, Ingunn Snædal, Stefán Bogi
Sveinsson og Sveinn Snorri Sveinsson.
Á föstudag verður auk setningarinnar boðið upp á ljóðakvöld klukkan 20.30 í Sláturhúsinu á Egilsstöðum.
Þar munu Bjarki Karlsson, Kristín Eiríksdóttir, Kristian Guttesen, Gréta Kristín Ómarsdóttir og Urður Snædal lesa úr verkum
sínum.
Á laugardag eru tveir viðburðir á dagskrá. Annars vegar munu skáld hátíðarinnar sameinast í ljóðagjörningi í
Möðrudalskirkju klukkan 11.30. Yfirskriftin gjörningsins er "Umbrot í auðninni" og er hann helgaður minningu feðganna frá Möðrudal, Jóns
Stefánssonar og Stefáns V. Jónssonar sem kallaði sig Stórval. Hins vegar verður klukkan 17 boðið upp á ljóðadagskrá í
Populus Tremula í Listagilinu á Akureyri. Þar verða það Bjarki Karlsson, Kristín Eiríksdóttir, Kristian Guttesen, Gréta Kristín
Ómarsdóttir og Jón Laxdal sem lesa úr verkum sínum.
Hátíðin endar á sunnudag og er annars vegar boðið upp á Bókmenntabrunch á Icelandair Hótel Akureyri klukkan 11.30 þar sem Bjarki
Karlsson, Kristín Eiríksdóttir, Kristian Guttesen og Stefán Bogi Sveinsson lesa upp úr verkum sínum. Hins vegar fer fram ljóðaganga og verður
hún að þessu sinni gengin í Vaðlaskógi gegnt Akureyri. Þar mun hluti af skáldum hátíðarinnar láta ljós sitt
skína fyrir göngufólk en gangan hefst klukkan 14.
Frá ljóðagöngu í Kjarnaskógi á hátíðinni í fyrra.
|
https://www.akureyri.is/is/frettir/haustmarkadur-i-vidilundi-1
|
Haustmarkaður í Víðilundi
Haustmarkaður er haldinn í dag, föstudaginn 17. október, frá kl. 10-16 í Víðilundi 22. Þar er
á boðstólum alls kyns handverk og lukkupakkar gegn vægu gjaldi. Einnig verður opin kaffisala frá kl. 14.45-15.15 og slegið upp "dansiballi" frá klukkan
15 þar sem góðvinir félagsmiðstöðva eldri borgara leika fyrir dansi.
Allir eru ævinlega velkomnir.
|
https://www.akureyri.is/is/frettir/bedid-eftir-kuldatid
|
Beðið eftir kuldatíð
Nú er aðeins farið að kólna eftir einmuna veðurblíðu í Eyjafirði í haust. Viðvarandi fjögurra gráðu frost eða
meira þarf að vera í Hliðarfjalli til þess að snjóframleiðsla geti hafist en stefnt er að því að opna
skíðasvæðið fyrir áramót ef hægt er og veður leyfir.
Nú eru sex starfsmenn að undirbúa vetrarstarfið í Hlíðarfjalli en fleiri verða ráðnir tímabundið eins og vant er þegar
aðsókn er hvað mest eftir áramótin.
Guðmundur Karl Jónsson forstöðumaður skíðasvæðisins í Hlíðarfjalli segir að nú sé bara beðið eftir frostinu
og snjónum, engin leið sé að segja nákvæmlega til um hvenær skíðasvæðið verði opnað, það ráðist fyrst og
fremst af tíðarfari.
Mynd: Auðunn Níelsson.
|
https://www.akureyri.is/is/frettir/hugmynd-verdur-syning
|
Hugmynd verður sýning
Á morgun, þriðjudaginn 21. september, kl. 17 heldur Íris Ólöf Sigurjónsdóttir forstöðumaður Byggðasafnsins Hvols á
Dalvík fyrirlestur í Ketilhúsinu á Akureyri undir yfirskriftinni Hugmynd verður sýning. Þar fjallar hún um sýninguna Myndlist
minjar / Minjar myndlist sem nú stendur yfir í Listasafninu á Akureyri en Íris Ólöf er sýningarstjóri sýningarinnar. Fyrir utan
almenn safnastörf fæst hún við hönnun á eigin textílum og hefur hannað allar sýningar Byggðasafnsins Hvols auk þess að setja upp
sýningar í öðrum rýmum. Íris Ólöf er menntuð í textíl og textílforvörslu frá Osló og London en hún
starfaði áður hjá Árbæjarsafni í Reykjavík.
Á sýningunni Myndlist minjar / Minjar myndlist gefur annars vegar að líta muni markaða af sögu, menningu og andblæ liðins tíma og hins
vegar ný listaverk unnin af ellefu listamönnum á aldrinum 28-70 ára sem boðið var að vinna þau út frá munum Byggðasafnsins.
Enginn aðgangseyrir er á fyrirlesturinn sem er sá fjórði í röð fyrirlestra sem haldnir eru í Ketilhúsinu á hverjum
þriðjudegi kl. 17 undir yfirskriftinni Þriðjudagsfyrirlestrar.
Fyrirlestraröðin er samvinnuverkefni Listasafnsins á Akureyri, Verkmenntaskólans á Akureyri, Háskólans á Akureyri og Myndlistaskólans
á Akureyri. Á meðal annarra fyrirlesara vetrarins eru Jón Gunnar Þórðarson leikstjóri og myndlistarmennirnir Aðalsteinn Þórsson,
Stefán Boulter og Guðmundur Ármann Sigurjónsson.
Myndlist minjar / Minjar myndlist stendur til 7. desember og er opin alla daga nema mánudaga kl. 12-17. Aðgangur er ókeypis.
Íris Ólöf Sigurjónsdóttir.
|
https://www.akureyri.is/is/frettir/framkvaemdastjori-menningarfelags-akureyrar
|
Framkvæmdastjóri Menningarfélags Akureyrar
Menningarfélag Akureyrar hefur ráðið Gunnar I. Gunnsteinsson í starf framkvæmdastjóra. Gunnar hefur starfað sem framkvæmdastjóri
Bandalags Sjálfstæðu leikhúsanna og Tjarnarbíós undanfarin ár. Jafnframt hefur hann starfað sem leikari, leikstjóri og framleiðandi til
fjölda ára og m.a. sett upp Ávaxtakörfuna, Benedikt búálf og Baneitrað samband á Njálsgötunni ásamt því að skrifa
nokkur leikrit.
Gunnar ætti ekki að vera Akureyringum ókunnur en hann er fæddur og uppalinn á Akureyri og stundaði nám við VMA á sínum yngri árum.
Hann er útskrifaður leikari frá Leiklistarskóla Íslands og með MA í stjórnun menningar- og menntastofnana frá Háskólanum
á Bifröst ásamt diplómu í markaðs- og útflutningsfræðum. Gunnar hefur aðallega starfað með stjálfstæðum hópum
en einnig með helstu sviðslistastofnunum landsins s.s. Þjóðleikhúsinu og Íslensku óperunni.
Stjórn Menningarfélagsins býður Gunnar hjartanlega velkominn til starfa og væntir mikils af ráðningu hans. Framundan er spennandi og krefjandi starf
við að byggja áfram upp starfsemina og er víst að reynsla Gunnars af uppbyggingarstarfi menningarstofnanna mun reynast vel í þeirri vinnu.
Gunnar I. Gunnsteinsson.
|
https://www.akureyri.is/is/frettir/kvenfelagslundurinn
|
Kvenfélagslundurinn
Á dögunum fór 9. bekkur í Glerárskóla ásamt umsjónarkennurum sínum og Önnu Rebekku Hermannsdóttur í
Kvenfélagslundinn til að undirbúa tré og runna, sem sett voru niður á síðasta ári, fyrir veturinn.
Anna Rebekka hefur haldið utan um vinnu í garðinum sl. ár en þessi dagur var einn af hennar síðustu í starfi við Glerárskóla. Henni
er þakkað gott starf og aðstoðina í lundinum. Nemendur hreinsuðu frá trjánum, stungu upp dauðar plöntur, settu upp stoðir við trén
og að lokum voru settir saman forláta bekkir.
Það verður ekki amalegt að geta tyllt sér niður á bekk í þessum fagra lundi og er upplagt fyrir fjölskyldur í hverfinu að koma
við þarna í gönguferðum sínum.
Nýir bekkir og kátir krakkar í Kvenfélagslundinum.
|
https://www.akureyri.is/is/frettir/postthjonusta-framtidarinnar
|
Póstþjónusta framtíðarinnar
Fundur um póstþjónustu framtíðarinnar verður haldinn fimmtudaginn 23. október kl. 17.00-18.30 í Menningarhúsinu Hofi. Þetta er opinn
fundur fyrir alla sem láta sig þessi mál varða. Miklar breytingar hafa orðið síðastliðin ár á samskiptamynstri einstaklinga jafnt sem
fyrirtækja.
Almenningur sækist ekki eftir sömu þjónustu og hann gerði áður fyrr. Rafræn samskipti hafa aukist verulega og hafa þau haft umtalsverð
áhrif á póstþjónustuna. Mikill samdráttur hefur verið í bréfasendingum en á móti hefur orðið aukning í
öðrum þáttum, eins og t.d. pakkasendingum og annarri dreifingarþjónustu. Þessar breytingar kalla á nýjar áherslur í
póstþjónustunni.
Þrátt fyrir minnkandi bréfamagn gera ýmsir kröfu á Póstinn um að halda úti óbreyttri þjónustu. Pósturinn vill
því eiga samtal við notendur póstþjónustunnar, bæði einstaklinga og fulltrúa fyrirtækja, um raunverulegar þarfir þeirra
á sviði póstþjónustu og hvernig tryggja megi fjármögnun hennar nú og í framtíðinni.
Forsvarsmenn Íslandspósts halda opna fundi á Egilsstöðum, Húsavík og Akureyri í næstu viku. Þetta er liður í
fundarröð um stöðu og framtíð póstmála á Íslandi. Skoðun landsmanna á póstmálum er mjög mikilvæg fyrir
fyrirtækið. Vonast er til að sem flestir mæti og taki þátt í umræðum um hvernig póstþjónusta framtíðarinnar eigi
að vera.
Mynd: Ragnhildur Aðalsteinsdóttir.
|
https://www.akureyri.is/is/frettir/vetri-fagnad-med-skrimslum
|
Vetri fagnað með skrímslum
Er einhver ástæða til annars en fagna komu vetrarins? Vetur konungur verður boðinn velkominn á Minjasafninu á Akureyri fyrsta vetrardag, laugardaginn 25.
október.
Viltu gera þitt eigið skrímsli á skrímslagerðarstofunni? Þar verða búin til sjávarskrímsli eða önnur kvikindi líkt
og sjá má á mörgum kortum sýningarinnar "Land fyrir stafni".
Býr einhver til mannætuhumar eins og á Íslandskortinu frá 1576 eða hrosshvalinn sem olli sjófarendum miklum skaða? Þessu
stórhættulega skrímsli verður einmitt komið fyrir á sýningunni en það náðist í gildru í byrjun vikunnar.
Viltu kannski frekar skoða sýningarnar með kíki, korti og kompás? Þá er upplagt að gerast landkönnuður og taka þátt í
ratleiknum. Þú getur líka slegist í för með leiðangri um sýninguna þar sem margt dularfullt ber fyrir augu.
Í ljósmyndastofu safnsins gefst tækifæri til að ná jólakortamynd fjölskyldunnar í skemmtilegum búningi. Stofan er hluti
ljósmyndasýningarinnar "Með augum fortíðar". Þar gefur að líta verk Harðar Geirssonar sem tekur ljósmyndir með tækni og tækjum
19. aldar, sem hann smíðar sjálfur. Hörður ætlar að leiða gesti í gegnum leyndardóma ljósmyndanna.
Kaupmaðurinn verður á bakvið búðarborðið í sýningunni "Akureyri bærinn við Pollinn" og gefur kramarhús með
góðgæti. Þar verður einnig lesið upp úr ferðasögum erlendra ferðamanna fyrri alda sem oft drógu upp sérkennilega mynd af landi og
lýð. Eða var auga gestins svona glöggt? Alla vega verður þar að finna ýmislegt um hjátrú sem tengd er vetrinum.
Allt hefst þetta kl. 14 með ljúfum tónum Unu og Eikar.
Leiðsögn, ljúfir tónar, ljómandi laugardagsnammi og skemmtileg skrímsli: Vetur konungur er mættur á Minjasafnið á Akureyri!
Verið velkomin – enginn aðgangseyrir.
|
https://www.akureyri.is/is/frettir/heilsuvika-i-oddeyrarskola
|
Heilsuvika í Oddeyrarskóla
Vikuna 6.-10. október stóð heilsunefnd Oddeyrarskóla fyrir heilsuviku fyrir starfsmenn. Lögð var áhersla á bæði líkamlega og
andlega heilsu og var ýmislegt gert til að stuðla að góðri alhliða heilsu starfsmanna. Þeir tóku þátt í heilsubingói en
þar þurfti fólk að hreyfa sig á ýmsan hátt, til að mynda með því að hlaupa eða ganga upp kirkjutröppurnar, fara í
sund, hlæja, sippa og "fara í planka".
Mjög líflegt var á kaffistofu starfsfólk þessa daga því fólk notaði gjarnan kaffitímann til að standa við fögur
fyrirheit sem skráð höfðu verið á þar til gerð spjöld.
Á mánudag var farið í vikulega göngu með gönguklúbbi Oddeyrarskóla. Á þriðjudag voru grinilegir ávaxtabakkar í
boði í kaffitímanum og á miðvikudag kom Hildur Eir á starfsmannafund og talaði um andlega vellíðan. Á þeim fundi var boðið upp
á græn heilsuskot og heimalagaðar hollustukúlur. Á fimmtudag var Eva Reykjalín með zumbatíma á sal. Heilsuvikunni var svo lokað með
með að dregið var út eitt bingóspjald og fékk eigandi þess fallega heilsukörfu í verðlaun.
Vikan var sérlega skemmtileg og starfsfólk skólans tók virkan þátt í þeim uppákomum sem boðið var upp á.
Fréttabréf Oddeyrarskóla Tengja.
Ávaxtadagur á kaffistofunni.
|
https://www.akureyri.is/is/frettir/populus-tremula-10-ara
|
Populus tremula 10 ára
Laugardaginn 25. október verða haldnir tónleikar í Menningarhúsinu Hofi á Akureyri á vegum Populus tremula sem starfað hefur í tíu
ár samfleytt og sett svip sinn á menningarlífið á Akureyri með afgerandi hætti. Tónleikarnir eru haldnir til minningar um aðalhvatamann og
leiðtoga Populus tremula, Sigurð Heiðar Jónsson.
Á tónleikunum í Hofi mun Populus-hljómsveitin einskorða sig við lög eftir þrjá óumdeilda snillinga sem hún hefur
sérhæft sig í: Tom Waits, Nick Cave og Cornelis Vreeswijk. Auk fastra meðlima hljómsveitarinnar munu koma fram tveir víðkunnir gestasöngvarar –
þau Sigríður Thorlacius og Valdimar Guðmundsson.
Hljómsveitin sjálf – Húsband Populus tremula – er svo skipuð: Kristján Pétur Sigurðsson, söngur; Arna Valsdóttir,
söngur; Arnar Tryggason, hljómborð og harmónika; Bárður Sigurðsson, gítar og banjó; Guðmundur Egill Erlendsson, gítar; Hjálmar
Stefán Brynjólfsson, bassi o.fl.; Orri Einarsson, trommur. Fleiri munu stíga á svið.
Hljómsveitin hefur í áranna rás haldið fjölmarga tónleika og víða við góðan orðstír og fögnuð og fengist
við verk fleiri höfunda en hér hafa verið nefndir. Má þar nefna Megas og Leonard Cohen.
Menningarsmiðjan Populus tremula var stofnuð haustið 2004 og fékk þá til umráða húsnæði í kjallara Listasafnsins á
Akureyri og hefur haft þar aðsetur síðan. Þótt tónlist hafi verið límið í starfseminni var frá upphafi mörkuð sú
stefna að halda úti alhliða menningarsmiðju, enda plássið kjörið til hvers konar listviðburða. Nú, að tíu árum liðnum
frá stofnun, hafa verið haldnir rétt um 300 list- og menningarviðburðir í kjallaranum góða og þar er af mörgu að taka: Myndlist,
tónleikar af ýmsum toga, bókmenntaviðburðir fjölmargir, leiksýningar og eiginlega allt sem nöfnum tjáir að nefna á sviði lista.
Aldrei hefur í allan þennan tíma verið tekið gjald af neinum, þ.e.a.s. ókeypis hefur verið inn á alla viðburði frá upphafi og
listafólk hefur aldrei þurft að greiða fyrir að fá að koma þar fram. Fjöldinn allur af víðkunnu og virtu listafólki hefur komið
fram í Populus með einum eða öðrum hætti og jafnframt hafa fjölmargir ungir listamenn á öllum aldri stigið þar sín fyrstu skref.
Populus tremula hefur gefið út rúmlega 20 bækur af ýmsum toga, bæði eftir þekkta listamenn og nýliða. Allir hafa átt jöfn
tækifæri í Populus þennan áratug. Einnig var gefin út hljómplata með „húsbandinu“.
Frá upphafi hafa félagsmenn borið jafna ábyrgð á starfseminni og kostuðu hana fyrstu árin úr eigin vasa. En án traustra bakhjarla
hefði þetta aldrei verið hægt. Því ber sérstaklega að þakka Ásprenti Stíl, Menningarráði Eyþings og Akureyrarstofu
fyrir veittan stuðning. Fjölmargir aðrir hafa lagt starfinu lið.
Í árslok 2014 verður starfsemi Populus tremula hætt og félagið lagt niður, enda komið að kynslóðaskiptum á þessum
vettvangi.
Sigurður Heiðar Jónsson, sem tónleikarnir eru haldnir til minningar um, var einlægur unnandi fagurra lista og húmanisti fram í fingurgóma. Uppruna
hljómsveitarinnar má rekja til þess að hann safnaði saman góðu fólki til að búa til tónlistardagskrá með lögum Cornelis
Vreeswijk árið 2002. Og lét ekki þar staðar numið heldur varð hvatamaður að stofnun og leiðtogi Populus tremula allt frá fyrstu hugmynd og uns
hann varð að láta undan fyrir MND-sjúkdómnum snemmsumars 2011, langt fyrir aldur fram. Sigurður Heiðar lifði og dó með reisn. Þannig vilja
aðstandendur að Populus tremula sé einnig minnst.
Sigurður Heiðar Jónsson.
|
https://www.akureyri.is/is/frettir/enginn-titill-52
|
Kvennafrídagurinn
Kvennafrídaginn 24. október stendur Jafnréttisstofa í samstarfi við Akureyrarbæ fyrir opnum fundi um stöðu kvenna í umönnunar- og
þjónustustörfum með sérstaka áherslu á kynbundna og kynferðislega áreitni. Fundurinn verður haldinn á Hótel KEA og hefst kl.
12.00.
Haldin verða þrjú erindi sem fjalla um viðfangsefnið með ólíkum hætti. Jóhanna Berglind Bjarnadóttir og Katrín
Björnsdóttir frá Akureyrarbæ ræða kynferðislega áreitni í umönnunarstörfum. Harpa Ólafsdóttir frá
stéttarfélaginu Eflingu flytur erindi sem nefnist „Eru línurnar í lagi?“. Þá greina Margrét Helga Erlingsdóttir og Elín Inga
Bragadóttir, talskonur Barnings, frá dæmum um framkomu við konur í þjónustustörfum og kynna framtak sitt „kynlegar athugasemdir“.
Húsið verður opnað kl. 11.45 en dagskráin hefst kl. 12.00.
Boðið verður upp á súpu á fundinum.
Dagskrá og
nánari upplýsingar.
|
https://www.akureyri.is/is/frettir/skemmtilegt-lesefni
|
Skemmtilegt lesefni
Í tengslum við átakið Allir lesa eru fluttir stuttir fróðleiksmolar í formi örfyrirlesturs í hádeginu á fimmtudögum í
Eymundsson. Í dag kl. 12.15 ætlar Ragnheiður Lilja Bjarnadóttir frá Miðstöð skólaþróunar Háskólans á Akureyri
að fjalla um það hvort og þá hvernig það skiptir máli að lesefni sé skemmtilegt og við hæfi þess sem les.
Og klukkan 16.15 verður sögustund fyrir yngri kynslóðina í Amtsbókasafninu eins og alla fimmtudaga í vetur. Að þessu sinni verður lesið
upp úr bangsabókum.
Nánar um Allir lesa á Visitakureyri.is.
Allir lesa alls staðar.
|
https://www.akureyri.is/is/frettir/deiliskipulag-hafnarsvaeda-sunnan-glerar-nidurstada-baejarstjornar
|
Deiliskipulag hafnarsvæða sunnan Glerár, niðurstaða bæjarstjórnar
Bæjarstjórn Akureyrarkaupstaðar hefur þann 21. október 2014 samþykkt deiliskipulagsbreytingu á hafnarsvæðum sunnan Glerár vegna
Norðurtanga, í samræmi við 1. mgr. 43. gr. skipulagslaga nr. 123/2010.
Skipulagsbreytingin nær til nyrsta hluta Norðurtanga. Tillagan gerir m.a. ráð fyrir stækkun lóðar nr. 5 við Norðurtanga og hliðrun götunnar.
Hluta hafnarbakka er breytt í geymslu- og athafnasvæði í umsjá hafnarstjórnar.
Tillagan var auglýst frá 20. ágúst til 1. október 2014. Engar athugasemdir bárust. Breytingar voru gerðar á skipulagsgögnum eftir
auglýsingu þar sem m.a var sett kvöð um lagnir á lóðum og göngustíg hliðrað.
Deiliskipulagið hefur verið sent Skipulagsstofnun og tekur það gildi með auglýsingu í B-deild Stjórnartíðinda.
Þeir sem óska nánari upplýsinga um tillöguna og niðurstöðu bæjarstjórnar, geta snúið sér til skipulagsdeildar,
Akureyrarkaupstaðar, Geislagötu 9, 3. hæð.
29. október 2014
Skipulagsstjóri Akureyrarkaupstaðar
|
https://www.akureyri.is/is/frettir/rannsoknarvinna-leikstjorans
|
Rannsóknarvinna leikstjórans
Þriðjudaginn 28. október kl. 17 heldur leikstjórinn Jón Gunnar Þórðarson fyrirlestur í Ketilhúsinu á Akureyri undir
yfirskriftinni Rannsóknarvinna leikstjórans. Þar fjallar hann um rannsóknarvinnuna er liggur að baki þremur sýningum sem hann hefur
sett upp; Lilju, Djáknanum og Makbeðs. Vinnan fólst m.a. í rannsókn á óhugnanlegum
heimi mansals, leitinni að djáknanum og þeirri spurningu hvort hægt sé að rekja ættir Akureyringa til skoska konungsins Makbeðs.
Jón Gunnar útskrifaðist með BA í leikstjórn frá Drama Center í London árið 2006. Hann hefur unnið sem atvinnuleikstjóri
á Íslandi, í Englandi og Finnlandi. Hann hefur einnig unnið sem aðstoðarleikstjóri í The Royal Shakespeare Company og hjá Vesturporti.
Jón Gunnar hefur haldið fjölda námskeiða, leikstýrt áhugaleikfélögum ogstjórnað Götuleikhúsinu í
Reykjavík.
Enginn aðgangseyrir er á fyrirlesturinn sem er sá fimmti í röð fyrirlestra sem haldnir eru í Ketilhúsinu á hverjum þriðjudegi kl.
17 undir yfirskriftinni Þriðjudagsfyrirlestrar.
Fyrirlestraröðin er samvinnuverkefni Listasafnsins á Akureyri, Verkmenntaskólans á Akureyri, Háskólans á Akureyri og Myndlistaskólans
á Akureyri. Á meðal annarrafyrirlesara vetrarins eru Aðalsteinn Þórsson, Stefán Boulter, Rósa Júlíusdóttir, Giorgio Baruchello og
Guðmundur Ármann Sigurjónsson.
Jón Gunnar Þórðarson.
|
https://www.akureyri.is/is/frettir/ung-skald
|
Ung skáld
Ungskáldum á Akureyri býðst nú að taka þátt í samkeppni um besta ritaða textann, svo sem ljóð, sögur, leikrit eða
annað. Áhugasöm ungskáld eiga að senda textann sinn á rafrænu formi á netfangið ungskald@akureyri.is ásamt upplýsingum um sjálf sig. Verðlaun verða veitt fyrir 1. sæti 50.000 kr., 2. sæti 30.000 kr. og 3. sæti 20.000
kr.
Ungskáldin skulu vera á aldrinum 16-25 ára og búa á Akureyri eða í nágrenni.
Síðasti skiladagur er föstudagurinn 1. nóvember nk.
Nánari upplýsingar má fá með því að senda tölvupóst á netfangið ungskald@akureyri.is.
Samkeppnin er samvinnuverkefni Amtsbókasafnsins, Akureyrarstofu, Hússins upplýsinga- og menningarmiðstöðvar í Rósenborg, Verkmenntaskólans
á Akureyri, Menntaskólans á Akureyri og Háskólans á Akureyri. Verkefnið er styrkt af Menningarráði Eyþings.
Davíð Stefánsson skáld ungur að árum.
|
https://www.akureyri.is/is/frettir/vidurkenningar-til-ferdathjonustunnar
|
Viðurkenningar til ferðaþjónustunnar
Uppskeruhátíð ferðaþjónustunnar á Norðurlandi var haldin fimmtudaginn 23. október
síðastliðinn. Að þessu sinni var ferðinni heitið í Austur-Húnavatnssýslu og tóku heimamenn vel á móti gestunum sem voru yfir
100 ferðaþjónustuaðilar frá öllu Norðurlandi.
Meðal staða sem hópurinn sótti heim var Hótel Blönduós, Heimilisiðnaðarsafnið þar sem
m.a. var fræðst um Halldóru Bjarnadóttur og Textílsafnið sem skartaði refli um Vatnsdælu sem er enn í vinnslu. Spákonuhof tók vel
á móti gestum á Skagaströnd þar sem nýi veitingastaðurinn Borgin bauð hópnum síðan heim. Laxasetur Íslands og Ísgel
fræddi gestina um starfsemina og áður en kvöldið var úti heimsóttu gestir Eyvindarstofu og glæsilega sundlaug Blönduósbúa.
Húnvatnssýslur Eystri hafa mikið upp á að bjóða og ekki náðist að kanna alla þá fjölbreyttu þjónustu og
afþreyingu sem þar er á einum degi.
Að venju voru viðurkenningar Markaðsstofu Norðurlands (MN) veittar:
Viðurkenningu fyrir Sprota ársins fékk Spákonuhof og veitti
Dagný Marín Sigmarsdóttir viðurkenningunni móttöku. Sproti ársins er veittur eftirtektarverðri nýjung á Norðurlandi.
Menningarfélagið Spákonuarfur á Skagaströnd opnaði Spákonuhof sitt þann 30. júní 2011. Spákonuhofið er liður í
sögu og menningartengdri ferðaþjónustu þar sem efniviðurinn er sóttur í söguna og er þar unnið með Þórdísi
spákonu, fyrsta nafngreinda íbúa Skagastrandar, sem uppi var á seinni hluta 10. aldar. Þórdís var kvenskörungur mikill og stóð
jafnfætis helstu höfðingjum. Hennar er víða getið í Íslendingasögum, bæði lof og last, en kunnust er hún líklega fyrir að
hafa fóstrað Þorvald víðförla, fyrsta íslenska kristniboðann.
Í Spákonuhofinu er sögusýning með leiðsögn um Þórdísi spákonu og er miðpunktur sýningarinnar afsteypa af
sögupersónunni framan við hús sitt. Eins er ævi hennar rakin á myndrænan hátt með refli sem prýðir veggi hofsins. Refillinn
samanstendur af 20 vatnslitamyndum og texta eftir Sigurjón Jóhannsson myndlistarmann og leikmyndahöfund. Söguna er svo einnig hægt að upplifa með upptöku af
leikriti um Þórdísi spákonu, sem Spákonuarfur setti á svið haustið 2008 og er til sýnis í Spákonuhofinu.
Viðurkenningu sem fyrirtæki ársins fékk Bílaleiga Akureyrar – Höldur en þessi viðurkenning er veitt til fyrirtækis sem hefur skapað sér stöðu á markaði og hefur unnið að
stöðugri uppbyggingu, vöruþróun og nýsköpun. Bílaleiga Akureyrar - Höldur ehf. er stærsta bílaleiga landsins með um 3.000
bíla í rekstri. Starfsmannafjöldi fyrirtækisins er í dag um 160 og nálægt 200 á háannatíma í
ferðaþjónustu. Fyrirtækið fangaði 40 ára starfsafmæli á árinu en rætur þess má rekja aftur til ársins 1966.
Bílaleiga Akureyrar er þekkt fyrir góða þjónustu og má sjá það í 20 afgreiðslustöðum um land allt. Bílaleigan
skartar stærsta og einum fjölbreyttasta bílaflota landsins og er hann endurnýjaður reglulega. Bílaleiga Akureyrar er fyrsta og eina bílaleigan á
Íslandi til þess að hljóta vottun samkvæmt gæðastaðlinum ÍST ISO 9001 og umhverfisstjórnunarstaðlinum ÍST ISO 14001.
Bílaleiga Akureyrar hlaut nýverið umhverfisverðlaun Ferðamálastofu. Forstjóri Hölds er Steingrímur Birgisson sem hefur unnið ötullega
að hagsmunum norðlenskrar ferðaþjónustu ásamt öflugu starfsfólki sínu en við viðurkenningunni tók Þórdís
Bjarnadóttir bókanastjóri.
Guðmundur Karl Jónsson forstöðumaður í Hlíðarfjalli hlaut viðurkenningu fyrir ötul störf
í þágu ferðaþjónustu á Norðurlandi. Guðmundur Karl tók við stöðu forstöðumanns Hlíðarfjalls árið
2000 og hefur unnið að krafti að því að byggja upp Hlíðarfjall sem vinsælasta skíðasvæði landsins, sem dregur að sér
mikinn fjölda innlendra ferðamanna norður á hverjum vetri. Síðustu misseri hefur Guðmundur unnið að markaðssetningu á svæðinu fyrir
erlenda ferðamenn í samstarfi við önnur skíðasvæði á Norðurlandi og hefur sú vinna þegar komið Norðurlandi á kortið
erlendis og skapað sérstöðu fyrir svæðið. Guðmundur hefur verið í stjórn átaksins Komdu norður, gegnt formennsku í
stjórn sambands skíðasvæða á Íslandi frá árinu 2002-2011, setið í stjórn ferðamálasamtaka norðurlands eystra
síðan 2011 og verið framkvæmdastjóri Vetraríþróttamiðstöðvar Íslands frá árunum 2001-2014. Guðmundur er
forsprakki North Atlantic Ski Association skammstafað NASAA og inniheldur skosk og íslensk skíðasvæði. Guðmundur hefur menntun í rekstri
skíðavæða frá Ironwood, Michigan í Bandaríkjunum og starfaði á erlendri grundu frá árinu 1991 í skíðageiranum
við góðan orðstír. Guðmundur lauk nýverið BS prófi í viðskiptafræðum við Háskólann á Akureyri og var
lokaverkefni hans um staðfærslu skíðasvæða. Það má með sanni segja að Guðmundur Karl Jónsson er vel að viðurkenningunni
kominn og framlag hans við eflingu eins stærsta afþreyingarmöguleika sem Norðurland hefur upp á að bjóða óumdeilt.
Ólöf Ýrr Atladóttir ferðamálastjóri, Arnheiður Jóhannsdóttir framkvæmdastjóri MN, Dagný Marín Sigmarsdóttir frá Spákonuhofi, Þórdís Bjarnadóttir bókanastjóri Hölds, Guðmundur Karl Jónsson forstöðumaður í Hlíðarfjalli og Halldór Óli Kjartansson frá MN.
|
https://www.akureyri.is/is/frettir/snjoframleidsla-hafin-1
|
Snjóframleiðsla hafin
Talsvert hefur kólnað í veðri og nú er snjóframleiðsla hafin á skíðasvæðinu í Hlíðarfjalli. Þar með
má ljóst vera að biðin eftir fyrsta skíðadegi vetrarins er farin að styttast. Í morgun var birt mynd af snjóvél í fullum gangi
á Facebook síðu Hlíðarfjalls.
Hlíðarfjall á Facebook.
Mynd af Facebook.
|
https://www.akureyri.is/is/frettir/hundur-i-oskilum-frumsynir-oldin-okkar
|
Hundur í óskilum frumsýnir Öldin okkar
Félagarnir Eiríkur Stephensen og Hjörleifur Hjartarson í hljómsveitinni Hundur í Óskilum voru farnir að gæla við þá
hugmynd að setja á svið gríðarstóra sýningu með 20 dönsurum og leikurum í tilefni af 20 ára afmæli sveitarinnar. Þeir
neyddust hins vegar til að sníða sér stakk eftir vexti og nú trana þeir engum öðrum fram en sjálfum sér (enn eina ferðina) í
glænýju leik- og tónverki sem kallast Öldin okkar.
Hundur í Óskilum er við sama heygarðshornið og í Sögu þjóðar en spólar sig að þessu sinni í gegnum 21. öldina -
þessi 14 ár sem liðin eru. Hundinum er náttúrlega ekkert íslenskt óviðkomandi; hann gefur sig í tali og tónum að mannlífinu
til sjávar og sveita, ræður í gjörðir stjórnmálamanna og spyr allra spurninganna sem brenna í brjóstum leikhúsgesta.
Frábær skemmtun með helstu tvenndarleikurum landsins. Leikstjóri er Ágústa Skúladóttir.
Verkið verður frumsýnt föstudaginn 31. október í Samkomuhúsinu, aðsetri LA, í samstarfi við Leikfélag Akureyrar. Miðsala fer fram
í Menningarhúsinu Hofi.
|
https://www.akureyri.is/is/frettir/styrkir-fra-samfelags-og-mannrettindaradi-1
|
Styrkir frá samfélags- og mannréttindaráði
Samfélags- og mannréttindaráð hefur auglýst eftir umsóknum um styrki ráðsins vegna seinni úthlutunar á þessu ári.
Styrkirnir ná til starfsemi og þjónustu sem fellur að hlutverkum ráðsins, t.d. til forvarnamála, jafnréttismála og
æskulýðs- og tómstundamála.
Umsækjendur eru beðnir að kynna sér reglur Akureyrarbæjar um styrkveitingar svo og samþykktir ráðsins um markmið og vinnulag á heimasíðu bæjarins.
Umsóknum skal skilað á þar til gerðum eyðublöðum sem fást í Þjónustuanddyri Ráðhússins og á
ofangreindri vefslóð.
Umsóknarfrestur er til 6. nóvember og skal umsóknum skilað í Þjónustuanddyri Ráðhússins, Geislagötu 9.
Mynd: Auðunn Níelsson.
|
https://www.akureyri.is/is/frettir/hugad-ad-jolum-i-kjarnaskogi
|
Hugað að jólum í Kjarnaskógi
Starfsmenn Skógræktarfélags Eyfirðinga eru í óða önn að undirbúa jólavertíðina á verkstæði
félagsins í Kjarnaskógi. Smíðaðir eru sérstakir kassar og sett í þá jólatré sem skreyta götur og gangstéttar
í bænum. Ingólfur Jóhannson framkvæmdastjóri skógræktarfélagsins segir að flest trén fari í miðbæinn en að
alltaf sé meira og meira um að fólk eða fyrirtæki taki sig saman og lífgi upp á götumyndina fyrir jólin, til dæmis eigendur
húsnæðis í iðnaðarhverfum.
Starfsmennirnir reyna að meta hvað hentar á hverjum stað en algengast að trén í kössunum séu á bilinu 1,5-3 metrar á hæð.
Kassarnir eru keyrðir á staðinn, þeim komið haganlega fyrir og þeir síðan sóttir aftur eftir áramótin eða eftir samkomulagi og
endurnýttir fyrir næsta ár. Jólatré í kassa kostar 17.000 kr. með vsk og er hægt að hafa samband
við skógræktarfélagið til að panta sér einn slíkan.
Ingólfur segir að helstu verkefni starfsmanna undanfarið hafi verið að grisja í Kjarnaskógi, klippa frá stígum og draga út greinar. Einnig
er verið að smíða bekki og sorpkassa fyrir nýtt leiksvæði og yfirfara vélar fyrir veturinn. Verið er að yfirfara snjótroða
félagsins og gera hann kláran fyrir veturinn því nú styttist væntanlega í að troða þurfi gönguskíðabrautir. Innan
tíðar verður farið að huga að því að útvega stærri jólatré, svokölluð torgtré, og á aðventunni
verður fólki að venju boðið að koma í Laugalandsskóg að fella sitt eigið jólatré. Þangað koma gjarnan fjölskyldur og
vinnustaðahópar og eiga góða stund saman við að velja tré.
Starfsmenn skógræktarfélagsins.
|
https://www.akureyri.is/is/frettir/lestur-ut-um-allt
|
Lestur út um allt
Landsleikurinn Allir lesa stendur nú sem hæst og Akureyrarstofa, í samvinnu við Amtsbókasafnið og fleiri, hefur skipulagt dagskrá af þessu tilefni.
Í dag verður til dæmis haldinn fróðlegur örfyrirlestur í Eymundsson í miðbænum kl. 12.15. Þar talar Ingibjörg
Auðunsdóttir frá Miðstöð skólaþróunar við HA um það hvernig lestur er iðkaður alls staðar.
Sögustund fyrir börn á öllum aldri verður síðan í Amtsbókasafninu klukkan 16.15 og verður að lesið úr bangsabókum.
Af óviðráðanlegum orsökum verður hins vegar að aflýsa opnun í Davíðshúsi frá kl. 19-22 í kvöld þar sem
til stóð að Gullna hliðið myndi óma um húsakynnin leikið af hljómplötu.
Mynd: Auðunn Níelsson.
|
https://www.akureyri.is/is/frettir/mikil-mengun-fra-eldgosinu
|
Mikil mengun frá eldgosinu
Mikil mengun frá eldgosinu í Holuhrauni er nú á Akureyri. Samkvæmt vef Umhverfisstofnunar eru loftgæði mjög lítil og fólki
ráðlagt að forðast áreynslu utandyra. Þeir sem hafa tök á haldi sig innandyra, loki gluggum og slökkvi á loftræstingu. Almannavarnir hafa
sent út viðvörun vegna þessa með smáskilaboðum í farsíma fólks.
Hægt er að fylgjast með mælingum í Naustafjöru
hér.
Akureyri klukkan rúmlega níu í morgun.
|
https://www.akureyri.is/is/frettir/gudbjorg-gefur-baenum-malverk
|
Guðbjörg gefur bænum málverk
Guðbjörg Ringsted afhenti í gær Akureyrarkaupstað að gjöf málverkið Flögrandi (90x90 sm) sem þakklætisvott fyrir þann
heiður sem henni var sýndur með því að hafa verið valinn bæjarlistamaður 2012-2013. Eiríkur Björn Björgvinsson bæjarstjóri
veitti verkinu viðtöku á Listasafninu á Akureyri en málverkinu hefur þegar verið valinn staður í Naustaskóla, nýjasta
grunnskóla bæjarins.
Guðbjörg sagði við þetta tækifæri meðal annars að titillinn bæjarlistamaður hafi verið henni talsverð lyftistöng og
auðveldað henni að koma sér á framfæri sem listamanni.
Eiríkur Björn Björgvinsson og Guðbjörg Ringsted með málverkið góða.
|
https://www.akureyri.is/is/frettir/dagur-myndlistar-1
|
Dagur myndlistar
Í tilefni af degi myndlistar á morgun, laugardaginn 1. nóvember, verður boðið upp á listamannaspjall í Ketilhúsinu á Akureyri kl. 15.
Þar ræðir Hlynur Hallsson safnstjóri Listasafnsins á Akureyri við Véronique Legros um sýningu hennar "Landiða – Fata morgana" sem
staðið hefur yfir í Ketilhúsinu síðan í lok september en henni lýkur á sunnudaginn.
Einnig mun Guðrún Pálína Guðmundsdóttir fræðslufulltrúi Listasafnsins halda teiknismiðjur fyrir börn og fullorðna kl.
14-15.
Aðgangur er ókeypis og allir velkomnir.
Þennan sama dag bjóða þær Hrefna Harðardóttir, Anna Gunnarsdóttir og Ragnheiður Björk Þórsdóttir,
bæjarlistamaður Akureyrar 2014-2015, gestum og gangandi til vinnustofu sinnar. Vonnustofur þeirra Ragnheiðar og Hrefnu eru í Listagilinu. Vinnustofa Ragnheiðar er
í Kaupvangsstræti 21 en vinnustofa Hrefnu er í sama húsnæði og salur Myndlistafélagsins. Einkasýning Hrefnu Athafna konur er einmitt
í fyrrnefndum sal. Vinnustofa Önnu er í Hvítspóa art sudio og gallery í Brekkugötu 3a. Vinnustofurnar eru allar opnar kl. 14-17.
Ennfremur má til gamans geta þess að í Eyjafjarðarsveit verður Dyngjan – listhús, vinnustofa Guðrúnar H. Bjarnadóttur listakonu, opin
þennan dag kl. 14-17.
Grunnskólabörn og Guðrún Pálína Guðmundsdóttir við safnkennslu í Ketilhúsinu.
|
https://www.akureyri.is/is/frettir/northern-forum-fundar-a-akureyri
|
Northern Forum fundar á Akureyri
Ársfundur og tengiliðafundur Northern Forum samtakanna sem verður haldinn á Akureyri 3.–5. nóvember 2014. Fundurinn verður haldinn í Hömrum
í Hofi.
Northern Forum eru samtök héraða, borga og fyrirtækja á norðurhveli jarðar og hefur Akureyrarbær átt aðild að samtökunum frá
árinu 2003. Samtökin eru í víðtæku sambandi við aðra sem vinna að norðurslóðamálum bæði á sviði
stefnumótunar og rannsókna. Northern Forum á t.d. áheyrnaraðild að norðurskautsráðinu.
Búist er við þátttakendum frá aðildarsvæðum samtakanna, verkefnastjórum og fleirum sem vinna að verkefnum innan þeirra,
fulltrúum fyrirtækja sem aðild eiga að samtökunum og gestum.
Á fundinum gefst gott tækifæri til að kynna sér sjónarmið og vinnu þessara samtaka og þeirra sem eiga að þeim aðild. Þau
eru fulltrúar þess stjórnsýslustigs sem er næst íbúum á norðurhveli jarðar. Farið verður yfir starf samtakanna, kynningar
verða frá aðildarsvæðum og fyrirtækjum. Einnig verður tækifærið notað til að kynna fjölbreytt norðurslóðastarf stofnana
og fyrirtækja á Akureyri fyrir gestum.
Á setningarathöfninni 3. nóvember kl. 11, flytja ávörp forseti Íslands, bæjarstjórinn á Akureyri og fráfarandi
framkvæmdastjóri NF, sem nú hefur tekið við embætti utanríkisráðherra Sakha lýðveldisins (Yakútíu).
Stór hluti fundarins er opinn fyrir gesti (dagskrá fundarins).
|
https://www.akureyri.is/is/frettir/deiliskipulags-nedri-hluta-nordur-brekku
|
Íbúafundur vegna deiliskipulags
Opinn íbúafundur vegna deiliskipulags neðri hluta Norður-Brekku verður haldinn kl. 17 miðvikudaginn 5. nóvember 2014 í
bæjarstjórnarsal á 4. hæð í Ráðhúsi Akureyrar, Geislagötu 9.
Á fundinum verður kynnt tillaga að deiliskipulagi sem afmarkast af Þórunnarstræti í vestri, Glerárgötu í norðri, Klapparstíg,
Brekkugötu, Krákustíg og Oddeyrargötu í austri og Þingvallastræti í suðri. Á fundinn mæta Ómar og Ingvar Ívarssynir
frá Landslagi ehf. sem eru hönnuðir skipulagsins auk skipulagsstjóra og fulltrúa skipulagsnefndar.
Allir áhugasamir eru hvattir til að mæta og kynna sér fyrstu tillögu að deiliskipulagi hverfisins.
Afmörkun svæðisins.
|
https://www.akureyri.is/is/frettir/hugleiding-um-eigid-starf
|
Hugleiðing um eigið starf
Þriðjudaginn 4. nóvember, kl. 17 heldur myndlistarmaðurinn Aðalsteinn Þórsson fyrirlestur í Ketilhúsinu á Akureyri undir yfirskriftinni
Hugleiðing um eigið starf þar sem hann fjallar um eigin feril og verk.
Aðalsteinn Þórsson lauk meistaragráðu í frjálsri myndlist frá AKI2 í Enschede í Hollandi árið 1998 og hefur síðan
búið og starfað lengst af í Rotterdam. Aðalsteinn kennir um þessar mundir við fagurlistadeild Myndlistaskólanns á Akureyri og á
kvöldnámskeiði í teikningu við sama skóla.
Enginn aðgangseyrir er á fyrirlesturinn sem er sá sjötti í röð fyrirlestra sem haldnir eru í Ketilhúsinu á hverjum þriðjudegi kl.
17 undir yfirskriftinni Þriðjudagsfyrirlestrar. Fyrirlestraröðin er samvinnuverkefni Listasafnsins á Akureyri, Verkmenntaskólans á Akureyri,
Háskólans á Akureyri og Myndlistaskólans á Akureyri. Á meðal annarra fyrirlesara vetrarins eru Stefán Boulter, Rósa
Júlíusdóttir, Giorgio Baruchello og Guðmundur Ármann Sigurjónsson.
Aðalsteinn Þórsson.
|
https://www.akureyri.is/is/frettir/hadegisgitartonar-i-hofi
|
Hádegisgítartónar í Hofi
Föstudagsfreistingar Tónlistarfélags Akureyrar verða næstkomandi föstudag, 7. nóvember, kl 12 í Hömrum Mennningarhúsinu Hofi. Daniele
Basini gítarleikari leikur fjölbreytta tónlist við allra hæfi. Daniele er fæddur í Róm en er búsettur á Akureyri.
1862 Nordic Bistro matreiðir súpu sem tónleikagestir geta gætt sér á. Miðasla á www.menningarhus.is og í miðasölu Hofs. Miðaverð 2.500 kr.
Mynd: Ragnar Hólm Ragnarsson.
|
https://www.akureyri.is/is/frettir/allir-lesa-leikrit-og-ljod-i-davidshusi
|
Allir lesa... leikrit og ljóð í Davíðshúsi
Áhugafólk um orðsins list og dásemdir ættu að líta við í Davíðshúsi í vikunni. Ekki einu sinni heldur tvisvar.
Fimmtudaginn 6. nóvember kl. 19 verður útvarpsleikritið Söngur hrafnanna eftir Árna Kristjánsson flutt í stofum Davíðshúss
við Bjarkarstíg 6. Húsið er einmitt sögusvið þessa verðlauna leikrits sem Viðar Eggertsson leikstýrði. Sannkallað eyrnakonfekt.
Daginn eftir, föstudaginn 7. nóvember kl. 17.30, mætir Hási kisi og les eigin ljóð. Ekki er um eiginlegan kött að ræða heldur föngulegan
hóp ljóðskálda af Austurlandi sem les úr eigin verkum. Hópurinn hefur staðið fyrir eða tekið þátt í fjölmörgum
ljóðaviðburðum og –hátíðum síðan 2008 en heimsækja nú Davíðshús í fyrsta sinn. Hópinn Hása
kisa fylla þau Ingunn Snædal, Hrafnkell Lárusson, Ásgrímur Ingi Arngrímsson og Stefán Bogi Sveinsson. Hópurinn hefur verið dugmikill á
ljóðasviðinu, gefið út níu bækur og eiga þeir tveir síðast töldu glænýjar ljóðabækur í betri
bókabúðum. Stefán Bogi gefur út bókina Brennur og Hrafnkell Ég leitaði einskis... og fann.
Davíð Stefánsson tekur sjálfur óbeinan þátt í viðburðinum. Upptökur af ljóðalestri hans óma úr
viðtækjum. Betra upphaf af helgarfríi er vart hægt að hugsa sér.
Ljóðahópurinn Hási kisi.
|
https://www.akureyri.is/is/frettir/skemmtikvold-i-hrisey
|
Skemmtikvöld í Hrísey
Laugardagskvöldið 8. nóvember verður blásið til fagnaðar í veitingahúsinu Brekku í Hrísey. Þar stíga á stokk
grínistinn Þorsteinn Guðmundsson og trúbadúrinn Brynjar Davíðs ásamt fleirum. Tilefnið er að Brekka fagnar nú 30 ára
afmæli sínu og telst þar með eitt elsta steikhús landsins.
Brekka skapaði sér í upphafi nafn vegna Galloway-kjötsins sem þar var á boðstólum en hvergi annars staðar á landinu. Ófáir
eiga góðar minningar frá þeim árum þegar farið var út í eyju að bragða á þessum lungnamjúku steikum. Ræktun
Galloway-stofnsins hér á landi hófst með stofnun Einangrunarstöðvarinnar í Hrísey upp úr 1970. Nánari upplýsingar um
skemmtikvöldið í Brekku fást í síma 891 9614.
Frá höfninni í Hrísey.
|
https://www.akureyri.is/is/frettir/loftlagsaskorun-i-siduskola
|
Loftlagsáskorun í Síðuskóla
Síðuskóli á Akureyri verður fyrstur íslenskra grunnskóla að
skrá sig í Loftslagsáskorunina. Loftslagsáskorunin er grunnhugmynd sem snýr að kennslu um loftslag, orku og sjálfbæra þróun.
Hún byggist fyrst og fremst á leik og er þróuð fyrir 12-14 ára grunnskólanema á Norðurlöndunum. Markmiðið er m.a. að tryggja
kennurum sveigjanleika og aðgang að faglega traustu efni. Um leið er lögð áhersla á virka þátttöku nemendanna.
Nánari upplýsingar er að finna á kynningarsíðu Loftslagsáskorunarinnar
www.loftslagsaskorunin.org. Norræni loftlagsdagurinn er 11. nóvember og þá mun námsgátt
Loftslagsáskorunarinnar verða opnuð og verður hún um leið hluti af nýrri heimasíðu Norden i Skolen.
Fréttin er unnin upp úr Skóla-akri, vefriti skóladeildar Akureyrarbæjar.
Brennisteinsmengun á Akureyri 31. október 2014. Mynd: Ragnar Hólm Ragnarsson.
|
https://www.akureyri.is/is/frettir/bryndis-kondrup-i-ketilhusinu
|
Bryndís Kondrup í Ketilhúsinu
Laugardaginn 8. nóvember kl. 15 verður sýning Bryndísar Kondrup, Af jörðu – De Terrae, opnuð í Ketilhúsinu. Á sýningunni,
sem fjallar um holdgervingu og hverfuleika mannsins, fléttar Bryndís saman verkum unnum í mismunandi miðla; málverkum, hlutum, vídeóverkum og
röntgenmyndum úr eigin líkama.
Undanfarin ár hefur Bryndís sökkt sér ofan í pælingar um lífið og tilveruna gegnum málverkið. Hið táknræna mál
landakorta fléttast oft inn í verk hennar og vísar þannig bæði til efnislegra og huglægra staðsetninga. Á sýningunni Af jörðu
– De Terrae heldur Bryndís áfram vegferð sinni um lendur tilverunnar og bætir hljóðum og fyrirbærum inn í viðfangsefnið.
Bryndís Kondrup lauk námi frá Myndlista- og handíðaskóla Íslands og framhaldsnámi í Kaupmannahöfn þar sem hún bjó
hátt í áratug. Einnig stundaði hún nám í listfræði við HÍ og LHÍ. Bryndís hefur haldið á annan tug
einkasýninga og tekið þátt í fjölda samsýninga hér á landi og erlendis.
Sýningin er opin þriðjudaga til sunnudaga kl. 12-17 og stendur til 7. desember. Leiðsagnir verða fimmtudagana 13. og 27. nóvember kl. 12.15-12.35. Aðgangur er
ókeypis.
http://listasafn.akureyri.is/
|
https://www.akureyri.is/is/frettir/nr-982-2014-auglysing-um-skipulagsmal-i-akureyrarkaupstad-laekjargata-9a
|
Nr. 982/2014 AUGLÝSING um skipulagsmál í Akureyrarkaupstað. Lækjargata 9a
Breyting á deiliskipulagi - Lækjargata 9a.
Bæjarstjórn Akureyrarkaupstaðar hefur þann 21. október 2014 samþykkt
deiliskipulagsbreytingu fyrir Innbæinn vegna Lækjargötu 9a.
Breytingin felur í sér að byggingarreitur er stækkaður til suðurs og nýtingarhlutfall hækkað.
Deiliskipulagstillagan hefur hlotið meðferð í samræmi við 3. mgr. 44. gr. skipulagslaga nr. 123/2010 og öðlast hún þegar gildi.
F.h. Akureyrarkaupstaðar, 22. október 2014,
Margrét Mazmanian Róbertsdóttir, verkefnastjóri skipulagsmála.
B-deild - Útgáfud.: 6. nóvember 2014
|
https://www.akureyri.is/is/frettir/nytt-hjola-og-gonguleidakort
|
Nýtt Hjóla- og gönguleiðakort
Sífellt bætast við góðir kostir til útivistar í bænum. Í haust var unnið að gerð korts yfir göngu- og
hjólastíga í bænum. Á kortinu má finna nokkrar nýjar leiðir, m.a. meðfram Drottningarbrautinni og meðfram Gleránni og niður
að Sangerðisbót (smábátahöfninni).
Fleiri stígar í bænum eru á teikniborðinu, til dæmis frá Miðhúsabraut um golfvöllinn að Jaðri sem tengist síðan
göngustígunum í Naustaborgum.
Stærri mynd af kortinu (pdf).
Athugasemdir má senda framkvæmdadeild Akureyrarbæjar með því að senda tölvupóst á netfangið stigar@akureyri.is.
Ný göngu- og hjólaleið meðfram Gleránni
|
https://www.akureyri.is/is/frettir/gudmundur-armann-tinir-upp-og-midlar
|
Guðmundur Ármann tínir upp og miðlar
Þriðjudaginn 11. nóvember kl. 17 heldur myndlistarmaðurinn og myndlistarkennarinn Guðmundur Ármann Sigurjónsson fyrirlestur í Ketilhúsinu undir
yfirskriftinni Að tína upp og miðla þar sem hann fjallar um 42ja ára feril sinn í myndlist.
Guðmundur Ármann hefur starfað sem myndlistarmaður síðan hann lauk háskólanámi frá listaháskólanum Valand í Gautaborg
í Svíþjóð árið 1972. Hann hefur haldið yfir 20 einkasýningar og tekið þátt í fjölda alþjóðlegra
samsýninga. Hann hóf kennsluferil sinn sem aðstoðarkennari í grafíkdeild Valand listaháskólans en lauk honum í vor eftir að hafa kennt
við listnámsbraut Verkmenntaskólans á Akureyri í 14 ár. Árið 2012 lauk hann meistaranámi við Háskólann á Akureyri
í kennslugreinum myndlistar og fjallaði lokaritgerðin um sjónmenningu og listnámskennslu við framhaldsskóla í Svíþjóð og
á Íslandi.
Enginn aðgangseyrir er á fyrirlesturinn sem er sá sjöundi í röð fyrirlestra sem haldnir eru í Ketilhúsinu á hverjum þriðjudegi
kl. 17 undir yfirskriftinni Þriðjudagsfyrirlestrar.
Fyrirlestraröðin er samvinnuverkefni Listasafnsins á Akureyri, Verkmenntaskólans á Akureyri, Háskólans á Akureyri og Myndlistaskólans
á Akureyri. Á meðal annarra fyrirlesara vetrarins eru Stefán Boulter, Rósa Júlíusdóttir, Giorgio Baruchello og Kazuko Kizawa.
Guðmundur Ármann með vatnslitamynd á Gáseyri.
|
https://www.akureyri.is/is/frettir/daniel-willard-fiske-minnst-i-grimsey-1
|
Daniel Willard Fiske Minnst í Grímsey
Á morgun, þriðjudaginn 11. nóvember, verður haldið upp á fæðingardag velgjörðarmanns Grímseyinga, Bandaríkjamannsins Daniels
Willards Fiske, en sá dagur er ávallt haldinn hátíðlegur í Grímsey.
Að þessu tilefni verður guðsþjónusta í Miðgarðakirkju í Grímsey þar sem Oddur Bjarni Þorkelsson og Magnús G.
Gunnarsson sjá um helgihaldið. Að lokinni messu kl. 17.00 verður kaffisamsæti í félagsheimilinu Múla og börn úr grunnskóla
Grímseyjar munu stíga á stokk og skemmta gestum með frumsömdu leikriti þar sem Fiske kemur við sögu.
Saga Daniels Willards Fiske er um margt óvenjuleg en hann gerðist mikill velgjörðarmaður Grímseyinga á 19. öld þrátt fyrir að hafa
aldrei komið til Grímseyjar, einungis siglt einu sinni í námunda við eyjuna. Sem ungur maður fékk Fiske mikinn áhuga á Íslandi og
lærði íslensku í Kaupmannahöfn þar sem hann kynntist Íslendingum er hann var í námi í norrænum fræðum.
Til að heiðra minningu Fiske hafa Akureyrarstofa og Minjasafnið á Akureyri unnið að gerð söguskiltis um Fiske og er stefnt að því að setja
það upp með vorinu við minnismerkið um Fiske í Grímsey. Menningarsjóður Eyþings styrkti gerð skiltisins.
Smellið á myndina til að sjá stærri útgáfu skiltisins sem er á lokastigi í vinnslu.
Hér er að finna frekari upplýsingar um Fiske.
|
https://www.akureyri.is/is/frettir/viltu-leika-i-lisu-i-undralandi
|
Viltu leika í Lísu í Undralandi?
Leikfélag Akureyrar frumsýnir hið fyndna og undursamlega verk Lewis Carroll, Lísu í Undralandi, í nýrri leikgerð Margrétar
Örnólfsdóttur og við tónlist eftir dr. Gunna í Samkomuhúsinu í lok febrúar 2015.
Ungu fólki (14-18 ára) sem vill taka þátt í þessari spennandi uppsetningu er bent á að í tengslum við hana munu fara fram
sérstakar áheyrnarprufur. Prufurnar verða laugardaginn 15. nóvember nk. (í Rýminu) en skráning fer fram á netfanginu midasala@leikfelag.is. Allar nánari upplýsingar veitir Ragnheiður Skúladóttir leikhússtjóri í síma 4 600
200.
Leikstjóri Lísu í Undralandi verður Vignir Rafn Valþórsson, Sigríður Sunna Reynisdóttir hannar leikmynd og búninga og með
hlutverk Lísu fer Thelma Marín Jónsdóttir. Önnur hlutverk eru í höndum Benedikts Karls Gröndal, Sólveigar Guðmundsdóttur og
Péturs Ármannssonar. Auk þess er gert ráð fyrir að fjórir ungir leikarar taki þátt í sýningunni.
|
https://www.akureyri.is/is/frettir/braedrafundur
|
Bræðrafundur
"Bræðrafundur" og "179 tillögur" nefnist sýning á verkum Gunnars Þorsteinssonar og Þorvaldar Þorsteinssonar sem verður haldin í
Mjólkurbúðinni í Listagilinu á Akureyri um næstu helgi, laugardaginn 15. og sunnudaginn 16. nóvember frá kl. 14-17.
Gunnar Þorsteinsson er um þessar mundir gestur í íbúð lista- og fræðimanna í Davíðshúsi, húsi skáldsins
Davíðs Stefánssonar frá Fagraskógi. Meðan á dvöl hans stendur setur Gunnar einnig upp myndlistarsýningu í
Mjólkurbúðinni í Listagilinu, í gamla heimabæ sínum Akureyri. Á sýningunni vinnur hann með minningarbrotin og samstarf sitt og
Þorvaldar bróður síns sem hann kallar "Bræðrafund" og "179 tillögur".
Minningarbrotin
„Ég vil að við gerum listaverk saman,” sagði Þorvaldur bróðir minn þegar við kvöld eitt sátum saman í litla
húsinu okkar Mjallar á Laugaveginum.
Ég leit með spurnarsvip á hann en sá við nánari athugun að honum var full alvara.
Eftir að hafa farið í huganum yfir helstu möguleika til að komast undan þessu, spurði ég:
„Og hvernig hafðir þú hugsað þér framkvæmdina á því?”
Hann hafði greinilega velt þessu fyrir sér, því hann svaraði að bragði:
„Við skrifum niður fyrstu minningar okkar og gerum síðan litlar myndir við minningar hvors annars.”
Ég gleymdi að andmæla eins og ég hafði ætlað mér því ég var þegar farinn að rifja upp mínar fyrstu minningar.
Eftir að hafa rætt fyrirkomulagið á þessu varð niðurstaðan sú að þetta yrðu örstuttar sögur sagðar af barninu eins og
við mundum þessi minningarbrot. Nokkra daga gáfum við okkur til sögugerðar og ákváðum síðan að setjast niður næsta laugardag
heima hjá honum og myndskreyta minningarbrot hvors annars.
Ég var 33 ára hann 10 árum yngri.
Kórinn
Hvernig lýsi ég upp lok vetrar í Mið-Svíþjóð árið 2000?
Jú ég hringi í Þorvald bróðir og býð honum heim til okkar í Söderhamn.
Svo heppilega vildi til að hann átti að vera með Installation í Stokkhólmi um miðjan mars og ákvað ég að gera honum tilboð sem erfitt
væri að hafna.
„Ég læt fyrirtækið mitt bjóða þér hingað til að auðga lístalífið í bænum. Þú gerir
einhverja Installation og heldur jafnvel fyrirlestur líka. Þetta gengur upp bókhaldslega séð ef ég ég læt Ventura borga þér
líka!”
„Svona þar fyrir utan, ég sakna þín.”
Í byrjun mars lýstist heimilið okkar upp af komu Þorvaldar.
Mikið var gaman og við fórum í spinn og um víðari völl en við höfðum gert lengi.
Hugmyndin um kórinn kom fullmótuð eitt kvöldið þegar við sátum og spjölluðum um heima og geima.
Daginn eftir hafði ég fengið 23 kórfélaga kórsins í bænum til að mæta upp degi síðar á ljósmyndastofu í
bænum til myndatöku. Kjartan Einarsson ljósmyndari sem var nýfluttur í bæinn var meir en tilbúinn til að aðstoða.
Þetta varð einn af þessum dögum sem gengur ekki að gleyma.
Eins og Þorvaldi var svo lagið fékk hann alla til að vera með og skapa stemmingu þar sem sameiginlega markmiðið var að gera þetta að
mögnuðu verki.
Kórstjórinn varð að vísu súr smá stund þegar bara var tekin mynd af hnakkanum á honum. Því var kippt í liðinn
með myndatöku framanfrá við einbeitta stjórnun hans.
Ég hafði útvegað sal í gamalli myllu og fjöldi fólks naut þess tveim dögum síðar þegar Þorvaldur fór á
kostum í fyrirlestri um þróun eigin sköpunar.
Kórinn söng á veggnum.
Blaðamenn heyrðu bara það sem þeir vildu heyra og ákváðu að hér væri á ferðinni heimsfrægur ljósmyndari sem
væri ótrúlegt að fá í “Lilla Söderhamn.”
Kvöldið áður en Þorvaldur fór til Stokkhólms spurði ég hann hvað hann ætlaði að gera á listasafninu.
„Ekki hugmynd, kannski eins gott að fara að hugsa um það.”
Hann sagði mér að þegar mikið lægi við færi hann í bernskuna eða veturinn í Barnaskóla Íslands þar sem hann kenndi
einn vetur efir stúdentinn og sækti sér efni.
Eftir smá vangaveltur leystist þetta þegar mundi hann eftir leik sem hann, Pési Ring og fleiri höfðu oft leikið.
„Hver deyr flottast!”
Þetta varð stef sem hann síðar notaði og þróaði í mörgum verkum.
Sýningin stendur aðeins þessa einu helgi og eru allir velkomnir.
Mjólkurbúðin á Facebook.
|
https://www.akureyri.is/is/frettir/ad-eiga-lifid-ad-lesa
|
Að eiga lífið að lesa
Landsleikurinn Allir lesa heldur áfram á Akureyri en honum lýkur formlega sunnudaginn 16. nóvember sem er dagur íslenskrar tungu og fæðingardagur
skáldsins Jónasar Hallgrímssonar. Sérstakir viðburðir verða af þessu tilefni í bænum bæði á fimmtudag og sunnudag.
Á fimmtudag flytur Jenný Guðmundsdóttir örfyrirlesturinn "Að eiga lífið að lesa" í Eymundsson kl. 12.15 og sögustund verður
í Amtsbókasafninu kl. 16.15 þar sem lesið verður úr nýjum barnabókum.
Sunnudaginn 16. nóvember, á degi íslenskrar tungu, verður dagskrá í Nonnahúsi og Zontahúsinu frá kl. 15-17. Í Nonnahúsi
verður lesið úr bókum sem mótuðu heimssýn Nonna á sínum tíma og einnig verður lesið úr nýjum barnabókum.
Í Zontahúsinu verður bókakaffi í tilefni af fæðingardegi Jóns Sveinssonar, Nonna, sem fæddist eins og Jónas 16. nóvember.
Þar verður lesið upp úr Nonnabókunum og einnig bókinni um Nonna eftir Gunnar F. Guðmundsson.
Bókin um Nonna.
|
https://www.akureyri.is/is/frettir/solbaggar
|
Sólarbögglar
Laugardaginn 15. nóvember kl. 15 verður opnuð í Deiglunni á Akureyri ljósmyndasýningin Sólarbögglar. Sýningin er
samstarfsverkefni Listhúss í Fjallabyggð og Listasafnsins á Akureyri og á henni gefur að líta 30 ljósmyndir sem nemendur Verkmenntaskólans
á Akureyri og Menntaskólans á Tröllaskaga tóku með nálarauga ljósmyndun (solargraphy).
Listamennirnir Stanley Ng og Ceci Liu komu frá Hong Kong til Íslands í febrúar síðastliðnum með yfir 50 „pinhole“ myndavélar sem
notaðar voru fyrir sýninguna. Slíkar myndavélar hafa örlítið ljósop, enga linsu og samanstanda vanalega af boxi með gati á einni hlið
sem safnar ljósi frá umhverfinu og snýr því á hvolf. Af þeim sökum þarf langan lýsingartíma en allar myndirnar á
sýningunni eru með lýsingartíma allt að tveimur mánuðum.
Listhús í Fjallabyggð er sjálfseignarstofnun sem rekur m.a. gestavinnustofur á Ólafsfirði og skipuleggur skiptinám í samvinnu við
listamenn. Sýningin, sem er haldin með stuðningi Fotologue Culture í Hong Kong og Menningarráðs Eyþings, stendur til 7. desember og er opin
þriðjudaga-sunnudaga kl. 12-17. Aðgangur er ókeypis.
|
https://www.akureyri.is/is/frettir/endurnyjun-umferdarljosa
|
Endurnýjun umferðarljósa
Mánudaginn 17. nóvember er stefnt að því að hefja vinnu við endurnýjun umferðarljósanna við gatnamót Glerárgötu og
Tryggvabrautar. Ætlunin er að slökkva á umferðarljósunum þegar morgunumferðinni er lokið um kl. 9.30. Endurnýjunin felst í
því að settar verða upp nýjar LED-luktir, beygjuörvarnar fjarlægðar og nýtt forrit sett í stjórnskáp
umferðarljósanna.
Hraði um gatnamótin verður lækkaður niður í 30 km/klst meðan á vinnu stendur. Vegfarendur eru hvattir til að sýna ítrustu
várkárni þennan dag og gæta þess að virða biðskyldumerkingar sem eru á Borgarbraut og Tryggvabraut.
Ef vel gengur verða umferðarljósin ræst að nýju samdægurs.
Samhliða breytingunni þarf að breyta forritum í stjórnskápum annarra umferðarljósa við Glerárgötuna, þ.e.a.s. við
Þórunnarstræti, Strandgötu og Kaupvangsstræti. Því þarf einnig að slökkva á þeim umferðarljósum í skamman
tíma í senn.
|
https://www.akureyri.is/is/frettir/islenskur-hugbunadur-hja-akureyrarbae
|
Hugbúnaður á íslensku í tölvum Akureyrarbæjar
Í tilefni af degi íslenskrar tungu, sem er 16. nóvember ár hver, hefur verið ákveðið að íslenska verði sjálfgefið
tungumál helsta hugbúnaðar sem notaður er í tölvum hjá starfsfólki Akureyrarbæjar.
Hér er um að ræða ríflega 400 tölvur en breytingin verður gerð með sjálfkrafa uppfærslu þannig að ekki þarf að eiga
við hverja og eina þeirra. Áður hafa tölvur starfsfólks grunnskóla bæjarins fengið íslenska uppfærslu á hugbúnaði
sínum og að öllu samanlögðu er hér um að ræða rösklega 1.000 tölvur.
Þeir starfsmenn sem einhverra hluta vegna vilja ekki hafa forritin á íslensku þurfa að biðja sérstaklega um að ekkert verði hróflað
við hugbúnaði í þeim tölvum sem þeir nota. Undirbúningur breytinganna tekur ákveðinn tíma en búist er við því
að íslenskan nái yfirhöndinni í fyrstu tölvunum mánudaginn 24. nóvember.
Sá hugbúnaður sem hér um ræðir er Windows 7 og 8.1 og Office 2010 og 2013.
|
https://www.akureyri.is/is/frettir/akureyri-keppir-i-kvold
|
Akureyri keppir í kvöld
Lið Akureyrar mætir liði Mosfellsbæjar í Útsvari, spurningakeppni sveitarfélaganna, klukkan 20.10 í Sjónvarpinu í kvöld.
Í liði Akureyrar eru Brynhildur Þórarinsdóttir rithöfundur og dósent við kennaradeild HA, Börkur Már Hersteinsson
líffræðikennari við VMA og Urður Snædal prófarkalesari.
Frá vinstri: Börkur, Brynhildur og Urður.
|
https://www.akureyri.is/is/frettir/dagur-islenskrar-tungu-5
|
Dagur íslenskrar tungu
Dagur íslenskrar tungu er á sunnudaginn en hann er haldinn árlega á fæðingardegi Jónasar Hallgrímssonar, 16. nóvember, sem er einnig
fæðingardagur Jóns Sveinssonar Nonna. Af því tilefni verður sérstök dagskrá í Nonnahúsi og Zontahúsi í Innbænum
frá kl. 15-17 á sunnudaginn.
Í Nonnahúsi verður lesið úr bókum sem mótuðu heimsmynd Nonna og einnig nýjum barnabókum sem eru líklega um flest talsvert
ólíkar þeim bókum sem Nonni las á sínum tíma.
Á sama tíma verður bókakaffi í Zontahúsinu þar sem meðal annars verður lesið upp úr Nonnabókunum og bókinni um Nonna
eftir Gunnar F. Guðmundsson en fyrir hana hlaut hann Íslensku bókmenntaverðlaunin í flokki fræðibókmennta árið 2012.
|
https://www.akureyri.is/is/frettir/himintjold-og-dansandi-linur
|
Himintjöld og dansandi línur
Þriðjudaginn 18. nóvember kl. 17 heldur myndlistarkonan- og kennarinn Rósa Kristín Júlíusdóttir fyrirlestur í Ketilhúsinu undir
yfirskriftinni Himintjöld og dansandi línur: Samvinna í listum og innsetning sem listræn menntunarrannsókn. Þar ætlar Rósa að tala um
rannsókn sem hún gerði í samnorrænu og baltnesku verkefni og fjallar um listræna samvinnu hennar og Karls Guðmundssonar, mál- og hreyfihamlaðs
listamanns, og annað tengt samtímalistum og menningu fatlaðra.
Enginn aðgangseyrir er á fyrirlesturinn sem er sá áttundi í röð fyrirlestra sem haldnir eru í Ketilhúsinu á hverjum
þriðjudegi kl. 17 undir yfirskriftinni Þriðjudagsfyrirlestrar.
Fyrirlestraröðin er samvinnuverkefni Listasafnsins á Akureyri, Verkmenntaskólans á Akureyri, Háskólans á Akureyri og Myndlistaskólans
á Akureyri. Á meðal annarra fyrirlesara vetrarins eru Stefán Boulter, Giorgio Baruchello og Kazuko Kizawa.
|
https://www.akureyri.is/is/frettir/jolaljosin-gledja
|
Jólaljósin gleðja
Akureyringar hafa tekið eftir því að jólastjörnurnar eru komnar upp við Glerárgötu og Drottningarbraut. Flestir hljóta að fagna
þessu en heyrst hafa raddir um að þetta sé óvenjusnemmt.
"Jú, kannski er þetta frekar snemmt," segir Guðrún Kristín Björgvinsdóttir hjá framkvæmdamiðstöð Akureyrarbæjar. "Við
höfum þó alltaf stefnt að því að búið sé að hengja upp allt jólaskraut á vegum bæjarins fyrir fyrsta sunnudag í
aðventunni."
Nú í byrjun vikunnar er unnið að því að setja upp jólatrén í hverfum bæjarins og ljósin í kirkjutröppunum.
Einnig verða að venju sett jólaljós í stóru trjákrónuna á Ráðhúslóðinni, norðan við Sjallann.
Síðan má reikna með að tveir dagar í næstu viku fari í vinnu við stóra jólatréð á Ráðhústorgi sem
er gjöf frá vinabænum Randers í Danmörku.
Íbúar bæjarins hafa heldur ekki látið sitt eftir liggja og víða eru ljósum prýddar jólaskreytingar á húsum komnar upp.
Þetta verður öðrum eflaust hvatning til að kveikja á jólaljósunum fyrr en oft áður.
Loks er þess að geta að "Aðventuævintýri á Akureyri" hefst laugardaginn 29. nóvember þegar ljósin verða tendruð á
jólatrénu á Ráðhústorgi. Fylgjast má með
viðburðum á aðventunni hér.
Jólastjörnur í morgunskímunni.
|
https://www.akureyri.is/is/frettir/jolamarkadur-i-skogarlundi
|
Jólamarkaður í Skógarlundi
Hinn árlegi aðventu- og jólamarkaður Skógarlundar verður haldinn á föstudag og laugardag. Þar verður
ýmiss konar varningur sem unninn er af fólkinu sem nýtur þjónustunnar boðinn til sölu. Má þar nefna nytjalist úr postulíni, leir
eða gleri, jólapappír, muni úr þæfðri ull og ýmislegt fleira.
Vakin er athygli á því að markaðurinn er að þessu sinni haldinn viku fyrr en undanfarin ár. Opið
verður föstudaginn 21. nóvember frá kl. 13-15.30 og laugardaginn 22. nóvember frá kl. 10-16. Allir eru hjartanlega velkomnir.
Skógarlundur er miðstöð virkni og hæfingar ætlaður fyrir fulloðið fatlað fólk. Tilgangurinn með
starfseminni er að draga úr áhrifum fötlunar og auka færni hins fatlaða til þátttöku i daglegu lífi.
Skógarlundur.
|
https://www.akureyri.is/is/frettir/eftirtektarverdur-arangur-kynntur
|
Eftirtektarverður árangur kynntur
Í kvöld, fimmtudaginn 20. nóvember, stendur Nýsköpunarhópur Akureyrar fyrir fundi á Hótel KEA með stuðningi Akureyrarstofu,
Atvinnuþróunarfélags Eyjafjarðar og Stefnu hugbúnaðarhúss. Á fundinum verða kynningar tveggja frumkvöðla sem hafa náð
eftirtektarverðum árangri með fyrirtæki sín.
Frumkvöðlarnir eru Hilmar Ingi Jónsson framkvæmdastjóri ReMake Electric,
hugbúnaðarfyrirtækis sem hefur náð miklum árangri á síðustu árum með nýsköpunarlausnir í rafmagnsmálum
á alþjóðavísu, og Björn Snorrason framkvæmdastjóri Dalpay sem er alþjóðlegt
hugbúnaðarfyrirtæki á Dalvík. Munu þeir félagar deila með fundargestum reynslu sinni af uppbyggingu fyrirtækja sinna og veita góð
ráð.
Fundurinn hefst kl. 20 í kvöld á Hótel KEA. Hann er öllum opinn og er aðgangur ókeypis.
Nýsköpunarhópur Akureyrar er óformlegur vettvangur fólks sem starfar beint eða óbeint að nýsköpun eða hefur sérstakan
áhuga á því sviði og hittist um það bil einu sinni í mánuði til að ræða möguleika til nýsköpunar í
bænum.
|
https://www.akureyri.is/is/frettir/25-milljonum-uthlutad-ur-vaxtarsamningi-eyjafjardar
|
25 milljónum úthlutað úr Vaxtarsamningi Eyjafjarðar
Fyrr í vikunni úthlutaði stjórn Vaxtarsamnins Eyjafjarðar styrkjum að fjárhæð 25 milljónir króna til tíu verkefna.
Fjárhæð styrkjanna var á bilinu ein til sex milljónir króna.
Markmið samningsins er að efla nýsköpun og samkeppnishæfi atvinnulífs á starfssvæði Atvinnuþróunarfélags Eyjafjarðar og
auka hagvöxt með virku samstarfi fyrirtækja, háskóla, sveitarfélaga og ríkisins. Áhersla skal vera á stærri og veigameiri
samvinnuverkefni sem hafa það að markmiði að efla nýsköpun og þróun í atvinnulífi svæðisins.
Alls bárust 26 umsóknir með framkvæmdaáætlunum upp á tæpar 300 milljónir og nam heildarfjárhæð styrkbeiðna um 110
milljónum króna.
Þau verkefni sem hlutu styrk að þessu sinni voru:
Heiti verkefnis:
Milljónir króna:
Appia ehf vegna verkefnisins „Skólaappið 2know“
2,5
Arctic Running ehf vegna verkefnisins „Iceland Extreme Challange“
1
Auðlindadeild HA vegna verkefnisins „Auðlindakjarni við HA“
1,5
Egils sjávarafurðir ehf vegna verkefnisins „Sjavarafurðir á túpur“
1
Eyrún Huld Ásvaldsdóttir vegna verkefnisins „Krummusæti“
1,5
Markaðsstofa Norðurlands vegna verkefnisisn „Ski Iceland“
1
Sjúkrahúsið á Akureyri vegna verkefnisins „Alþjóðlega vottað sjúkrahús“
6
Slippurinn Akureyri ehf vegna verkefnisins „Arctic Services“
2,5
Viðburðastofa Norðurlands vegna verkefnisins „Iceland Winter Games"
3
Þula – Norrænt hugvit ehf vegna verkefnisins „Alfa – lyfjaumsjón“
5
Stjórn Vaxtarsamningsins skipa:
Sigríður Bjarnadóttir, Ögmundur Knútsson, Sigurður Steingrímsson, Sigríður María Róbertsdóttir og Jón Hrói
Finnsson. Verkefnastjóri er Baldvin Valdemarsson.
Mynd: Ragnar Hólm Ragnarsson.
|
https://www.akureyri.is/is/frettir/millilandaflug-og-byggdaroskun
|
Millilandaflug og byggðaröskun
Tíu hagsmunasamtök á landsbyggðinni hafa sent frá sér yfirlýsingu þar sem segir meðal annars að stjórnvöld stuðli að
byggðaröskun með því að hafa Keflavíkurflugvöll í forgrunni sem einu gáttina fyrir millilandaflug í stað þess að byggja
upp varaflugvelli fyrir millilandaflug á Akureyri og Egilsstöðum. Þannig sé flutningur starfa af landsbyggðinni, m.a. í fiskvinnslu, bein afleiðing
þessa en birtist jafnframt í lakri nýtingu á fjárfestingu í atvinnuuppbyggingu um land allt umfram 100 km akstursvegalengdar frá
höfuðborgarsvæðinu.
Yfirlýsingin í heild sinni.
Frá Akureyrarflugvelli í apríl 2010 þegar gosið í Eyjafjallajökli hamlaði flugi til Keflavíkur.
|
https://www.akureyri.is/is/frettir/afmaeliskaffi-a-akureyrarflugvelli
|
Afmæliskaffi á Akureyrarflugvelli
Akureyrarflugvöllur fagnar um þessar mundir 60 ára afmæli og af því tilefni verður opið hús í Flugsafni Íslands laugardaginn 22.
nóvember kl. 13.30. Boðið verður upp á kaffi og veitingar og blöðrur fyrir börnin.
Njáll Trausti Friðbertsson fer yfir sögu Akureyrarflugvallar og Þorvaldur Lúðvík Sigurjónsson fjallar um efnahagslegt mikilvægi flugvallarins.
Sérstakir gestir eru Höskuldur Þórhallsson formaður umhverfis- og samgöngunefndar og Eiríkur Björn Björgvinsson bæjarstjóri.
Að móttöku lokinni munu Isavia, Flugsafnið, Flugfélag Íslands, Norlandair, Mýflug, Arctic Maintenance og Flugskóli Akureyrar opna dyrnar fyrir
almenningi og kynna sína fjölbreyttu starfsemi.
Allir velkomnir.
|
https://www.akureyri.is/is/frettir/ull-og-plast-i-mjolkurbudinni
|
Ull og plast í Mjólkurbúðinni
Á morgun, laugardaginn 22. nóvember, kl. 14 opnar tvíeykið björgþorbjörg textíl sýninguna 70% ULL - 30% PLAST, 1. hluti í
Mjólkurbúðinni í Listagilinu, en 2. hluti verður settur upp í Alþýðuhúsinu á Siglufirði á föstudaginn langa
2015.
Sýningin lítur til þess tíma þegar að flosa og smyrna var í tísku og á henni gefur að
líta verk þar sem ull og bóluplast blandast saman á sérstæðan máta. Handavinna kvenna á síðkvöldum er tvíeykinu
hugleikin þar sem ákveðin ró myndast við gerð hvers verks, vandamál leyst og ákvarðanir teknar. Hugarró eða hugarflug gæti
því verið yfirskrift sýningarinnar eða einfaldlega: „Er einhver að FLOSA?“ Áhorfandans er valið.
Björg Marta Gunnarsdóttir útskrifaðist sem fatahönnuður frá IED hönnunarskólanum í
Barcelona og hóf störf sem hönnuður hjá tískufyrirtæki John Rocha í Dublin á Írlandi strax eftir útskrift þar sem hún
starfaði í tvö ár. Þorbjörg Halldórsdóttir hefur á síðustu tíu árum bæði haldið einkaksýningar og
tekið þátt í samsýningum í formi innsetninga og gjörninga. Samstarf þeirra hófst fyrir nokkrum árum þegar Björg hannaði
vörur fyrir búðina Frúin í Hamborg sem Þorbjörg rak á sínum tíma ásamt Guðrúnu Jónsdóttur.
Sýningin stendur yfir helgarnar 22.-23. og 29. 30. nóvember kl. 14-17.
|
https://www.akureyri.is/is/frettir/jolamarkadur-i-hrisey
|
Jólamarkaður í Hrísey
Á sunnudag var árlegur jólamarkaður haldinn í gamla félagsheimilinu Sæborg í Hrísey. Gestir voru um það bil sjötíu
sem þykir með besta móti og var almenn ánægja meðal eyjarskeggja um það hvernig til tókst.
Að venju stóð kvenfélagið fyrir sölu á smákökum en hafði einnig kleinur á boðstólum að þessu sinni. Gallerí
Perla hafði ýmsan jólavarning til sölu og leikklúbburinn Krafla seldi kaffi og kruðerí. Ljóst er að jólamarkaðurinn í
Hrísey hefur fest sig í sessi og er kominn til að vera.
Frá jólamarkaðinum.
|
https://www.akureyri.is/is/frettir/samradsfundur-um-skipulagsmal-a-akureyri-uppbygging-til-framtidar
|
Samráðsfundur um skipulagsmál á Akureyri uppbygging til framtíðar
Samráðsfundur um skipulagsmál á Akureyri og uppbyggingu bæjarins verður haldinn föstudaginn 28. nóvember n.k. í sal Lionsklúbbsins
í Skipagötu 14, Alþýðuhúsinu kl. 14:00.
Setning fundarins og hugleiðing – Albertína Friðbjörg Elíasdóttir, verkefnisstjóri atvinnumála á Akureyri
Áherslur skipulagsnefndar 2014-2018 – Tryggvi Már Ingvarsson, formaður skipulagsnefndar
Fasteignamarkaðurinn á Akureyri, staða og horfur – Þröstur Sigurðsson, ráðgjafi Capacent
Þróun fasteignamarkaðarins með augum fasteignasala – Arnar Guðmundsson, fasteignasali
Sunnudagsrúntur verktakans – Helgi Örn Eyþórsson, verkefnastjóri hjá SS Byggi
Hvað er framundan – tækifæri til þéttingar byggðar – Pétur Bolli Jóhannesson, skipulagsstjóri
Fundurinn er öllum opinn og eru aðilar á byggingamarkaðnum, hönnuðir og fasteignasalar sérstaklega hvattir til að mæta.
26. nóvember 2014
Skipulagsstjóri
|
https://www.akureyri.is/is/frettir/ljosaganga-fra-akureyrarkirkju-i-dag
|
Ljósaganga frá Akureyrarkirkju í dag
Í tilefni 16 daga átaks gegn kynbundnu ofbeldi verður farin ljósaganga frá Akureyrarkirkju í dag, þriðjudaginn 25. nóvember, klukkan 17.
Í göngulok verður kvikmyndin "Girl rising" sýnd í Sambíóinu. Aðgangur er ókeypis en tekið verður við frjálsum framlögum
til styrktar Aflinu - samtökum gegn kynferðis- og heimilisofbeldi.
Dagskrá átaksins má finna á heimasíðu Jafnréttisstofu www.jafnretti.is og á
Facebooksíðu 16 daga átaksins www.facebook.com/16dagar.
Fjölmennum í gönguna!
|
https://www.akureyri.is/is/frettir/utilistaverk-a-akureyri
|
Útilistaverk á Akureyri
Snemma síðasta sumar kom út á vegum Akureyrarstofu fallegur bæklingur með kortum af bæjarhlutum og helstu upplýsingum um útilstaverkin
á hverjum stað, vígsluár og höfund. Útgáfan er ætluð jafnt ferðamönnum sem heimafólki til ánægju og
fróðleiks.
Upplagt er að hafa bæklinginn við höndina þegar farið er í gönguferðir um bæinn og má nálgast netútgáfu hans til
útprentunar á Visitakureyri.is. Þar er einnig að finna ítarlegri upplýsingar um flest verkanna og upplýsingar um fleiri verk sem ekki eru skráð
í bæklinginn.
Útilistaverk á
Akureyri á pdf-formi.
Kaflaskiptar upplýsingar um verkin í bænum á Visitakureyri.is.
Bæklingurinn var unninn og gefinn út með stuðningi Menningarráðs EYÞINGS.
Forsíða bæklings Akureyrarstofu um útilistaverk á Akureyri.
|
https://www.akureyri.is/is/frettir/uthlutun-byggdakvota-2
|
Úthlutun byggðakvóta
Fiskistofa auglýsir eftir umsóknum um byggðakvóta til fiskiskipa fyrir eftirtalin byggðarlög skv. Ákvæðum reglugerðar nr. 652/2014 um úthlutun byggðakvóta til fiskiskipa á
fiskveiðiárinu 2014/2015:
Vesturbyggð (Patreksfjörður)
Kaldrananeshrepp (Drangsnes)
Akureyri (Hrísey og Grímsey)
Auk reglugerðarinnar er vísað til sérstakra úthlutunarreglna í neðanskráðum byggðalögum sbr. auglýsingu nr. 999/2014 í
Stjórnartíðindum.
Vesturbyggð (Brjánslækur/Barðaströnd og Bíldudalur)
Dalvíkurbyggð (Dalvík, Árskógssandur og Hauganes)
Strandabyggð (Hólmavík)
Sveitarfélagið Hornafjörð
Umsóknum skal skilað til Fiskistofu á eyðublaði sem er að finna hér. Umsóknum þarf að fylgja samningur við vinnslu á eyðublaði sem er að finna hér.
Vakin skal athygli á því að umsóknin telst ekki gild nema samningur um vinnslu fylgi.
Umsóknarfrestur er til og með 1. desember 2014.
Fiskistofa 14. nóvember 2014
Mynd: Friðþjófur Helgason.
|
https://www.akureyri.is/is/frettir/vidburdarikt-i-hrisey
|
Viðburðaríkt í Hrísey
Það verður mikið um að vera í Hrísey næstu daga. Samsýning fjögurra myndlistarmanna verður opnuð í húsi
Hákarla-Jörundar á fimmtudag, 27. nóvember, og síðan hefst undirbúningur jólanna með jólahlaðborði, aðventustund og loks
tendrun ljósanna á jólatrénu á mánudag.
Fimmtudaginn 27. nóvember kl. 17 opna fjórir erlendir listamenn áhugaverða myndlistarsýningu í húsi Hákarla–Jörundar í
Hrísey. Listamennirnir eru Anna Rose og Jill Christine Miller frá Bandaríkjunum, Junya Kataoka frá Japan og Rie Iwatake sem fæddist í
Suður–Afríku en ólst upp í Japan. Fjórmenningarnir hafa undanfarið dvalist í Gamla skólanum í Hrísey en hann er rekinn af
félaginu Norðanbáli með það að markmiði að listamenn fái möguleika til þess að vera í Hrísey og vinna þar að
list sinni. Á sýningunni í húsi Hákarla–Jörundar eru olíumálverk og innsetningar. Titill sýningarinnar, Convergence, vísar
til þess að ólíkir listamenn hafi unnið að verkum sínum en stefni að sama punkti sem kristallast í sýningunni í húsi
Hákarla–Jörundar. Sýningin er opin fimmtudaginn 27. nóvember frá kl. 17-19 og laugardaginn 29. nóvember frá kl. 15-17.
Jólaföndur á vegum foreldrafélags Hríseyjarskóla verður haft í skólanum laugardaginn 29. nóvember og hefst kl. 13.
Laugardaginn 29. nóvember verður jólahlaðborð í Brekku. Miðapantanir í síma 891 9614.
Aðventustund í Hríseyjarkirkju verður haldin fyrsta sunnudag í aðventu 30. nóvember kl. 20.
Mánudaginn 1. desember verður kveikt á jólatrénu kl. 17. Heitt súkkulaði og smákökur í boði Júllabúðar á
eftir.
Hríseyjarkirkja. Mynd: Ragnar Hólm Ragnarsson.
|
https://www.akureyri.is/is/frettir/gamla-goda-akureyri
|
Gamla góða Akureyri
Ungir sem aldnir Akureyringar hafa án efa gaman af því að skoða myndband með gömlum myndum úr bænum sem Minjasafnið hefur sett saman og birt
á Youtube.
Myndbandið er tæpar 24 mínútur og því þarf að gefa sér góðan tíma í að skoða það allt.
Sjón er sögu ríkari.
|
https://www.akureyri.is/is/frettir/asatun-40-48-tillaga-ad-deiliskipulagsbreytingu
|
Ásatún 40-48 Tillaga að deiliskipulagsbreytingu
Bæjarstjórn Akureyrarkaupstaðar auglýsir hér með skv. 1. mgr. 41. gr. skipulagslaga nr. 123/2010, tillögu að deiliskipulagsbreytingu Naustahverfis 1.
áfanga.
Breytingin nær til lóðar Ásatúns 40-48. Tillagan gerir m.a. ráð fyrir stækkun lóðarinnar og heimilt verður að byggja fjögur
fjölbýlishús í stað tveggja áður. Íbúðafjöldi eykst um 14 til 18 og verða 60 íbúðir á lóðinni
eftir breytingu. Ekki verður gert ráð fyrir bílgeymslum í húsunum og eykst fjöldi bílastæða á lóð í samræmi
við íbúðafjölda.
Hér að neðan er hægt að skoða tillöguuppdrátt ásamt greinargerð sem mun liggja frammi í þjónustuanddyri
Ráðhúss Akureyrar, Geislagötu 9, 1. hæð, frá 26. nóvember 2014 til 7. janúar 2015, svo að þeir sem þess óska geti kynnt
sér tillöguna og gert við hana athugasemdir.
Tillöguuppdráttur
Frestur til að gera athugasemdir við tillöguna rennur út kl. 16:00 miðvikudaginn 7. janúar og skal athugasemdum skilað skriflega til
Skipulagsdeildar Akureyrarkaupstaðar, Geislagötu 9, 3. hæð eða með tölvupósti (skipulagsdeild@akureyri.is) þar sem nafn, kennitala og heimilisfang
sendanda kemur fram.
26. nóvember 2014
Skipulagsstjóri Akureyrarkaupstaðar
|
https://www.akureyri.is/is/frettir/akureyrska-treondin-a-evropufrimerki
|
Akureyrska tréöndin á Evrópufrímerki
Gömul íslensk leikföng verða á tveimur Evrópufrímerkjum árið 2015. Þetta kemur fram í nýjasta tölubliðinu af
frímerkjablaði Íslandspósts. Á frímerkjunum verður annarsvegar mynd af tréönd frá Leikfangagerð Akureyrar og hinsvegar mynd af
Dúa-bíl sem framleiddur var í Dýrafirði.
Tréöndin
Svokölluð Evrópufrímerki hafa verið gefin út árlega frá árinu 1956 og síðan að samband opinberra póstrekenda í
Evrópu var setta á laggirnar 1993 hefur það haft yfirumsjón með útgáfunni. Á næsta ári er þema
Evrópufrímerkjanna gömul leikföng. Tréöndin var fyrst framleidd hjá Leikfangagerð Akureyrar og svo Leifsleikföngum sem störfuðu á
Akureyri frá 1931-1960. Tréöndin, er nokkurs konar kerra á hjólum. Á leikfangasafninu sem er í Friðjbarnarhúsi á Akureyri
má finna fjölda leikfanga frá síðustu öld og þar á meðal er tréöndin.
Dúa-bíllinn
Dúa-bíllinn var framleiddur í Dýrafirði og hófst framleiðsla á bílnum árið 1985 þegar að nokkrir frumkvöðlar
stofnuðu leikfangasmiðju. Þrjár tegundir af Dúa-bílum voru framleiddir og drógu þeir nafn sitt af því að í þeim var
fjöðrun og þeir dúuðu. Þessir bílar voru aðalframleiðsluvara Öldunnar og afar vinsælir. Dúa-bílinn má á meðal
annars skoða hjá Byggðasafni Hafnarfjarðar sem er minja- og ljósmyndasafn Hafnarfjarðarbæjar.
Frétt af ruv.is.
Tréöndin.
|
https://www.akureyri.is/is/frettir/sameining-sveitarfelaga-og-buferlaflutningar
|
Sameining sveitarfélaga og búferlaflutningar
Viðskipta- og raunvísindadeild Háskólans á Akureyri heldur málstofu föstudaginn 28. nóvember kl. 12.10 í stofu L101 þar sem
Vífill Karlsson kynnir rannsókn sína á tengslum sameiningar sveitarfélaga og búferlaflutninga.
Í rannsókninni eru áhrif sameininga sveitarfélaga á búferlaflutninga rannsökuð, þ.e. hafa sameiningar sveitarfélaga leitt til hreins
útflæðis eða innflæðis íbúa. Búferlaflutningar eru almennt drifnir áfram af landfræðilegum breytileika lífsgæða
og nytja einstaklinganna. Þess vegna er rökrétt að búast við því að sameiningar sveitarfélaga sem leiða til hagræðingar og skila
sér til íbúanna í formi bættrar þjónustu eða lægri skatta og þjónustugjalda myndu laða að nýja íbúa,
eins og fræðimaðurinn Charles Tiebout (1924-1968) færði rök fyrir á sínum tíma.
Í rannsókninni verður kannað hvort þetta eigi við á Íslandi, stóru fámennu og dreifbýlu landi með tveimur
meginþjónustukjörnum. Makró-panel gögn frá Íslandi verða notuð þar sem meðaltöl fyrir 79 íslensk sveitarfélög
verða notuð frá 1990-2006. Frumniðurstöður benda til að fyrrnefnd áhrif séu afar takmörkuð.
Skipting Íslands í sveitarfélög og landshluta.
|
https://www.akureyri.is/is/frettir/jolasyning-minjasafnsins
|
Jólasýning Minjasafnsins
Ætti að byrja að gefa í skóinn í október? Getur verið að jólasveinarnir séu fleiri en 13? Það vita ekki allir að
jólasveinarnir eru mun fleiri. Minjasafnið á Akureyri stendur fyrir árlegri jólasýningu þar sem fjallað er um jólin fyrr á tímum
og íslensku jólasveinana. Á sýningunni er hægt að kynnast bæði þekktum og óþekktum jólasveinum (líka
óþekkum) og kynnast jólaundirbúningi fyrr á tímum.
Afkomendur Grýlu og Leppalúða sem snigluðust um sveitir hér áður fyrr á meðan fólk stóð í ströngu við
undirbúning jólanna eru margir framandi í augum nútímafólks. Í dag hafa Lampaskuggi, Svellabrjótur og Flotsokka, ásamt fleirum,
dregið sig í hlé. Við erum kannski bara heppin að Flórsleikir og Lungnaslettir séu hættir að koma til byggða, hver veit hvað kæmi
í skóna frá þeim? Minjasafnið á Akureyri hefur haft upp á 89 nöfnum sem tengd eru við jólasveina – auk þess eru þekkt 77
nöfn á öðrum börnum Grýlu. Um þessa fjölskyldu og uppátæki sveinanna er fjallað á jólasýningu Minjasafnsins.
Á sýningunni er hægt að kynnast jólum og jólasveinum fyrr og nú með því að prófa og upplifa. Gestir geta spreytt sig
á að kemba ull, lofta pönnu Stúfs og stinga sér í skyrtunnu Skyrgáms. Á rannsóknarstofu jólasveinanna er hægt að kafa
dýpra og rannsaka þessa fjölskyldu með því að nota öll skynfæri. Þá stendur heilt fjall í sýningunni sem hægt er
að gæjast inn í. Þar eru heimkynni jólasveinanna, Grýlu og Leppalúða.
Í ár er uppátæki jólasveinanna að gefa í skóinn gefinn sérstakur gaumur. Hvað hafa börn fengið í skóinn
í gegnum tíðina og af hverju gefa jólasveinarnir í skóinn? Á sýningunni er gefin innsýn inn í þennan skemmtilega sið en
jafnframt gefst gestum tækifæri til að láta ljós sitt skína. Á sýningartímanum stendur Minjasafnið á Akureyri fyrir
heimildasöfnun varðandi þennan sið jólasveinanna að gefa börnum í skóinn. Fylgist með á heimasíðu og samfélagsmiðlum
safnsins þar sem spurningaskrá verður birt. Leitað er eftir upplýsingum um samskiptum við sveinana. Óskað er eftir frásögnum fólks
á öllum aldri – bæði þeirra sem jólasveinarnir heimsóttu ekki sem og hinna.
Jólasýningin er opin alla daga frá kl. 13-16 frá 16. nóvember til 11. janúar. Frítt er fyrir 18 ára og yngri en 50% afsláttur
á aðgangseyri fyrir aðra gesti.
Kátir krakkar á Minjasafninu.
|
https://www.akureyri.is/is/frettir/nr-1016-2014-auglysing-um-skipulagsmal-i-akureyrarkaupstad-nordurtangi
|
Nr. 1016/2014 AUGLÝSING um skipulagsmál í Akureyrarkaupstað. Norðurtangi
Bæjarstjórn Akureyrarkaupstaðar hefur þann 21. október 2014 samþykkt deiliskipulagsbreytingu fyrir hafnarsvæði sunnan Glerár vegna
Norðurtanga 5.
Breytingin felur m.a. í sér að lóð nr. 5 við Norðurtanga stækkar og legu götunnar er breytt lítillega. Hluta hafnarbakka er breytt í
geymslu- og athafnasvæði í umsjá hafnarstjórnar.
Deiliskipulagstillagan hefur hlotið meðferð í samræmi við 1. mgr. 43. gr. skipulagslaga nr. 123/2010 og öðlast hún þegar gildi.
F.h. Akureyrarkaupstaðar, 7. nóvember 2014,
Anna Bragadóttir, verkefnastjóri skipulagsmála.
B-deild - Útgáfud.: 21. nóvember 2014
|
https://www.akureyri.is/is/frettir/samradsfundur-um-skipulagsmal
|
Samráðsfundur um skipulagsmál
Samráðsfundur um skipulagsmál á Akureyri og uppbyggingu bæjarins verður haldinn á morgun, föstudaginn 28. nóvember, í sal
Lionsklúbbsins í Skipagötu 14, Alþýðuhúsinu kl. 14.00.
Dagskrá:
Setning fundarins og hugleiðing – Albertína Friðbjörg Elíasdóttir, verkefnisstjóri atvinnumála á Akureyri
Áherslur skipulagsnefndar 2014-2018 – Tryggvi Már Ingvarsson, formaður skipulagsnefndar
Fasteignamarkaðurinn á Akureyri, staða og horfur – Þröstur Sigurðsson, ráðgjafi Capacent
Þróun fasteignamarkaðarins með augum fasteignasala – Arnar Guðmundsson, fasteignasali
Sunnudagsrúntur verktakans – Helgi Örn Eyþórsson, verkefnastjóri hjá SS Byggi
Hvað er framundan – tækifæri til þéttingar byggðar – Pétur Bolli Jóhannesson, skipulagsstjóri
Fundurinn er öllum opinn og eru aðilar á byggingamarkaðnum, hönnuðir og fasteignasalar sérstaklega hvattir til að mæta.
Mynd: Auðunn Níelsson.
|
https://www.akureyri.is/is/frettir/arstidir-og-sinfoniuhljomsveit-nordurlands
|
Árstíðir og Sinfóníuhljómsveit Norðurlands
Þann 29. nóvember, laugardaginn fyrir fyrsta í aðventu, sameina Sinfóníuhljómsveit Norðurlands og hljómsveitin Árstíðir
krafta sína í undurfögrum aðventutónleikum. Flutt verða jólalög sem eru félögum SN og Árstíða kær, ásamt eldri
og nýrri lögum Árstíða m.a. af nýútkominni breiðskífu þeirra Hvel.
Hljómsveitin Árstíðir er þekkt fyrir vandaða og einstaka tónlist. Hún þykir einkennast af töfrandi hljómi milli nándar og
dulúðar og er afar vinsæl. Nýverið lauk hún vel heppnuðu tónleikaferðalagi um Síberíu og Rússland þar sem hún
spilaði m.a. í gömlum gúlag-borgum í risatónleikahöllum sem liggja að Kasakstan, Kína og Mongólíu, auk Moskvu og Sankti
Pétursborg. Strákarnir koma því rjóðir í kinnum úr kuldanum til Akureyrar en þó vel heitir eftir annríkið. Þeir eru
fullir tilhlökkunar og segja að það geti meira en vel verið að þeir troði óvænt upp fyrir Akureyringa og flytji jólasálm acapella,
líkt og þeir gerðu á þýskri lestarstöð fyrir um ári síðan og hlutu heimsathygli fyrir.
Hljómsveitarstjóri: Guðmundur Óli Gunnarsson.
Útsetningar: Karl James Pestka.
Miðaverð er kr. 4.900 og fyrir 18 ára og yngri kr. 2.500.
Hljómsveitin Árstíðir. Mynd: Matthew Eisman.
|
https://www.akureyri.is/is/frettir/stefna-skipulagsnefndar-2014-2018
|
Stefna skipulagsnefndar 2014-2018
Sýn skipulagsnefndar og meginmarkmið á kjörtímabilinu byggir á leiðarljósi gildandi aðalskipulags, en áherslan er á sátt um
útfærslu samþykktra skipulagshugmynda, skilvirka afgreiðslu erinda og opna stjórnsýslu. Skipulagsnefnd mun vinna að þéttingu byggðar með
áherslu á grænar lausnir, margskonar atvinnustarfssemi og fjölbreytta samgöngumáta.
Stefnu skipulagsnefndar 2014-2018 má sjá hér
Akureyri 12. nóvember 2014
Skipulagsnefnd Akureyrarbæjar
|
https://www.akureyri.is/is/frettir/ljosin-a-jolatrenu-tendrud
|
Ljósin á jólatrénu tendruð
Hátíðleg stund verður á Ráðhústorginu kl. 16 á morgun, laugardag, þegar ljósin verða tendruð á
jólatrénu frá vinabænum Randers í Danmörku.
Jólaandinn mun svífa yfir vötnunum, leikin verða falleg jólalög, Helgi Jóhannesson konsúll Dana á Akureyri færir
bæjarbúum tréð að gjöf og Eiríkur Björn Björgvinsson bæjarstjóri segir nokkur orð.
Að því loknu verður kveikt á ljósunum og því næst syngur Stúlknakór Akureyrarkirkju nokkur lög undir stjórn
Sigrúnar Mögnu Þórsteinsdóttur. Rúsínan í pylsuendanum er auðvitað að jólasveinar skjótast til byggða, sprella
eitthvað og gefa börnunum ávöxt.
Kynnar verða Hjalti Jónsson og Lára Sóley Jóhannsdóttir.
|
https://www.akureyri.is/is/frettir/fullveldishatid-i-ha
|
Fullveldishátíð í HA
Venju samkvæmt verður fullveldisdagurinn 1. desember haldinn hátíðlegur í Háskólanum á Akureyri. Í ár er bæði
boðið til málþings í tilefni dagsins og hefðbundinnar hátíðardagskrár þar sem Kristín Aðalsteinsdóttir fyrrum
prófessor við kennaradeild HA hringir Íslandsklukkunni. Þá mun Eldri barnakór Akureyrarkirkju flytja jólalög.
Dagskrá
10.00-12.00: Málþing í stofu M101 - Íslenska stjórnarskráin, hvert stefnir?
Frummælendur (10.00-10.45):
Davíð Þór Björgvinsson prófessor: Fullveldi og framsal ríkisvald
Kristrún Heimisdóttir lögfræðingur: Stjórnskipun 21. aldar - valdmörk og jafnvægi.
Páll Þórhallsson skrifstofustjóri í forsætisráðuneytinu og formaður stjórnarskrárnefndar: Helstu áherslur í
starfi stjórnarskrárnefndar
Fundarstjóri: Guðmundur Heiðar Frímannsson
Panelumræður (10.45-12.00)
12.30-13.00: Sigurður Líndal heiðraður við anddyri HA, Miðborg
14.30-14.45: Íslandsklukku hringt
Kristín Aðalsteinsdóttir fyrrum prófessor við kennaradeild HA hringir Íslandsklukkunni 14 sinnum fyrir árið 2014. Eldri barnakór
Akureyrarkirkju syngur fyrir gesti.
14.45-16.00: Kakó og smákökur í anddyri HA, Miðborg
Jólalög frá Eldri barnakór Akureyrarkirkju.
8.00-16.00: Myndlistarsýningin „Sitt sýnist hverjum“ eftir Ragnar Hólm á bókasafni háskólans opin.
Verið velkomin í háskólann og eigið góða stund í upphafi jólamánaðarins.
|
https://www.akureyri.is/is/frettir/jolatred-i-hrisey
|
Jólatréð í Hrísey
Til stóð að kveikja ljósin á jólatrénu í Hrísey í dag kl. 17 en vegna veðurs og veikinda barna í grunnskólanum
hefur verið ákveðið að fresta athöfninni til kl. 17 miðvikudaginn 3. desember. Boðið verður upp á heitt súkkulaði og smákökur
í boði Júllabúðar þegar kveikt hefur verið á ljósunum.
Ljósin voru kveikt á jólatrénu á Ráðhústorgi á laugardag en þau verða kveikt á stóra trénu í Hrísey á miðvikudag.
|
https://www.akureyri.is/is/frettir/maelskufraedi-og-malverk
|
Mælskufræði og málverk
Í dag kl. 17 heldur Giorgio Baruchello prófessor í heimspeki við Háskólann á Akureyri fyrirlestur í Ketilhúsinu á Akureyri undir
yfirskriftinni "Athugasemdir um mælskufræði og málverk". Þar fjallar hann um hin ævagömlu gleymdu tengsl milli mælskufræði og málverka
og sýnir fram á hvernig aðalhugtök mælskufræðinnar hafa verið notuð í sköpun listaverka og túlkun þeirra. Erindið er flutt
á ensku en íslenskar þýðingar tæknilegra orða verða sýndar á glærum.
Giorgio Baruchello lauk doktorsnámi í heimspeki frá Háskólanum í Guelph í Kanada. Meðal þess sem hann rannsakar er
félagsheimspeki, kenningar um gildi og verðmæti og hugmyndasaga. Hann ritstýrir veftímaritinu Nordicum-Mediterraneum sem vistað er innan Háskólans
á Akureyri.
Enginn aðgangseyrir er á fyrirlesturinn sem er sá tíundi í röð fyrirlestra sem haldnir eru í Ketilhúsinu á hverjum
þriðjudegi kl. 17 undir yfirskriftinni Þriðjudagsfyrirlestrar.
Fyrirlestraröðin er samvinnuverkefni Listasafnsins á Akureyri, Verkmenntaskólans á Akureyri, Háskólans á Akureyri og Myndlistaskólans
á Akureyri.
Giorgio Baruchello.
|
https://www.akureyri.is/is/frettir/adventuaevintyrid-hafid
|
Aðventuævintýrið hafið
Aðventuævintýri á Akureyri er hafið með alls kyns viðburðum um allan bæ. Framundan eru til að mynda tónleikar Kórs Akureyrarkirkju,
Gospelkórs Akureyrar, Karlakórs Akureyrar-Geysis og kammerkórsins Hymnodiu.
Miðbæjarsamtökin standa fyrir skemmtilegri dagskrá í miðbænum og ýmislegt verður einnig um að vera á Glerártorgi.
Á Visitakureyri.is má sjá ítarlega dagskrá
Aðventuævintýris og í auglýsingunni að neðan frá Akureyrarstofu er stiklað á stóru.
Jólasveinn í miðbænum.
|
https://www.akureyri.is/is/frettir/gegn-kyndbundnu-ofbeldi
|
Gegn kyndbundnu ofbeldi
16 daga átaki gegn kynbundnu ofbeldi lýkur 10. desember á alþjóðlega mannréttindadegi. Markmið átaksins er að knýja á um
afnám alls kynbundins ofbeldis. Á Akureyri verður dagskráin í dag og um helgina sem hér segir:
Fimmtudagur 4. desember kl. 18
Kvikmyndin Of good report sýnd í Sambíó á vegum Kvik Yndi. Kennari í afskekktu þorpi í Suður-Afríku hefur
ástarsamband við nemanda sinn sem hefur hörmulegar afleiðingar fyrir þau bæði.
Föstudagur 5. desember kl. 12–13
Hádegisstund í Eymundsson með Steinari Braga Guðmundssyni. Steinar Bragi les upp úr bók sinni „Kata“ og spjallar við gesti.
Laugardagur 6. desember kl. 14–15
Embla Guðrúnar Ágústsdóttir fjallar um stöðu fatlaðra kvenna, birtingamyndir ofbeldis, helstu áhrifaþætti og afleiðingar. Embla
talar af eigin reynslu og veltir fyrir sér hvað sé til ráða.
Á laugardaginn verður einnig bréfamaraþon á vegum Amnesty í Eymundsson og Bláu könnunni.
Úr kvikmyndinni Of Good Report.
|
https://www.akureyri.is/is/frettir/ungskald-a-amtinu
|
Ungskáld á Amtinu
Í dag klukkan 17 verða akureyrskum ungskáldum á aldrinum 16-25 veittar viðurkenningar í samkeppni um skapandi skrif sem Amtsbókasafnið,
Akureyrarstofa, Ungmenna-Húsið, Háskólinn á Akureyri, MA og VMA stóðu fyrir með stuðningi Menningarráðs Eyþings. Þrennar
viðurkenningar verða veittar og verk sigurvegarans lesið upp fyrir áheyrendur. Að auki mun dómnefndin gera grein fyrir störfum sínum og fjalla örstutt
um þau þrjú verk sem valin hafa verið til að hljóta viðurkenningu.
Tilgangurinn með samkeppninni er að hvetja fólk á aldrinum 16-25 ára til skapandi skrifa og skapa einnig vettvang fyrir þau til að koma sér og snilld
þeirra í texta á framfæri. Þetta er í annað sinn sem þessi keppni fer fram. Veitt verða verðlaun fyrir fyrsta, annað og
þriðja sæti.
Allir velkomnir.
Amtsbókasafnið á Akureyri í desember 2013.
|
https://www.akureyri.is/is/frettir/aldis-embla-er-ungskald-akureyrar
|
Aldís Embla er Ungskáld Akureyrar
Fyrr í dag voru kunngerð úrslit í samkeppni akureyrskra ungskálda um skapandi skrif og varð Aldís Embla Björnsdóttir hlutskörpust. Fyrir smásögu sína „Einræðisherra“ hlaut hún 50.000 krónur í verðlaun. Önnur verðlaun 30.000 kr. hlaut Kristófer Alex Guðmundsson fyrir ljóðabálk sinn „Brútháll“ og þriðju verðlaun 20.000 kr. Birna Pétursdóttir fyrir leikþáttinn „Bóhemíudrottningin“. Öll þrjú fengu þau ritverkið „Jónas Hallgrímsson – Ævimynd“ eftir Böðvar Guðmundsson að gjöf frá Menningarfélagi Hrauns í Öxnadal.
Að samkeppninni stóðu Amtsbókasafnið á Akureyri, Akureyrarstofa, Ungmenna-Húsið, Háskólinn á Akureyri, MA og VMA með stuðningi Menningarráðs Eyþings. Tilgangurinn með samkeppninni er að hvetja fólk á aldrinum 16-25 ára til skapandi skrifa og einnig að skapa vettvang fyrir þau til að koma sér og skrifum sínum á framfæri. Þetta er í annað sinn sem þessi keppni fer fram. Það var Brynhildur Þórarinsdóttir, rithöfundur og dósent við Háskólann á Akureyri, sem afhenti verðlaunin fyrir hönd dómnefndar.
Umsagnir dómnefndar um verkin eru svohljóðandi:
Einræðisherra eftir Aldísi Emblu Björnsdóttur
Einræðisherra er forvitnileg og vel stíluð smásaga - eða örsaga. Sjónarhornið er skemmtilegt og sögumaður óvenjulegur - enda ekki oft sem smábörn á fyrsta ári láta móðann mása. En merkilegt nokk er þessi ungi sögumaður trúverðugur. Það kannast margir við þetta eigingjarna, stjórnsama eða hreinlega freka barn sem þarna fær rödd. Hnyttinn endirinn varpar hins vegar nýju ljósi á krílið - og sýnir að hér er á ferð lunkinn höfundur.
Brútháll eftir Kristófer Alex Guðmundsson
Ljóðabálkurinn Brútháll er bæði hressandi og athyglisverður. Að efni og formi er þetta fornkvæði enda er sjálfur Óðinn í aðalhlutverki. Í klaufaskap sínum hefur hann týnt lyklunum að Valhöll og auðvitað endar leit hans með sögulegum bardaga. Stíll og málfar eru með fornu lagi en höfundur tekur sig mátulega alvarlega eins og sjá má á hendingum á borð við ,,Lyklarnir þínir liggja á borðstofuborðinu.” Höfundur hefur ágætt vald á tungumálinu og glottir skelmislega til fortíðarinnar.
Bóhemíudrottningin eftir Birnu Pétursdóttur
Bóhemíudrottningin er stuttur leikþáttur, einræða, ef til vill hluti af stærri heild. Á sviðinu stendur ung, fátækleg stúlka frá Bóhemíu sem gefur okkur innsýn í líf sitt og örlög. Ræða hennar er lipurlega skrifuð og leikræn framsetningin veldur því að hún stendur ljóslifandi fyrir hugskotsjónum lesanda, með svipbrigðum og látbragði. Höfundi tekst að skapa trúverðuga persónu, töffara sem auðvelt er að hafa samkennd með.
Verkin verða birt á heimasíðu Amtsbókasafnsins á Akureyri, www.amtsbok.is.
Horft yfir Akureyri.
|
https://www.akureyri.is/is/frettir/nr-1047-2014-auglysing-um-skipulagsmal-i-akureyrarkaupstad-granugata-18
|
Nr. 1047/2014 AUGLÝSING um skipulagsmál í Akureyrarkaupstað. Gránugata 18
Bæjarstjórn Akureyrarkaupstaðar hefur þann 2. desember 2014 samþykkt deiliskipulagsbreytingu fyrir Breiðholt, hesthúsahverfi.
Breytingin nær til lóðar nr. 18 við Gránugötu og felur í sér að lóð stækkar úr 705 m² í 743,4 m² auk
þess sem byggingarreitur stækkar.
Deiliskipulagstillagan hefur hlotið meðferð í samræmi við 3. mgr. 44. gr. skipulagslaga nr. 123/2010 og öðlast hún þegar gildi.
F.h. Akureyrarkaupstaðar, 3. desember 2014,
Anna Bragadóttir, verkefnastjóri skipulagsmála.
B-deild - Útgáfud.: 4. desember 2014
|
https://www.akureyri.is/is/frettir/gluggaskreyting-og-kertakvold
|
Gluggaskreyting og kertakvöld
Í dag kl. 16.00 afhendir Eiríkur Björn Björgvinsson, bæjarstjóri, verðlaun fyrir best skreytta búðagluggann. Athöfnin hefst við
Bláu könnuna og þaðan verður gengið að vinningsglugganum sem enginn veit hver er. Kertakvöld verður síðan í miðbænum frá
kl. 20-22. Þá verða götuljós slökkt og verslanir verða einnig rökkvaðar svo kertaljósin fái notið sín. Íbúar eru
hvattir til að nýta sér þetta tækifæri til að upplifa jólaandann í notalegri og rómantískri stemmingu.
Ýmsir viðburðir verða í miðbænum á kertakvöldinu. Ljósmyndasýning sem sýnir gamlar vetrarmyndir frá Akureyri verður
við verslun Eymundsson og á Ráðhústorgi sýnir Fornbílaklúbbur Akureyrar bíla. Þá mun kvæðamannafélagið
Gefjun fara með gömul kvæði og jólavísur í göngugötunni og í verslun Eymundsson. Á kertakvöldinu opnar listakonan Linda Óla
vinnustofu sína nýjum stað, í Krónunni, 2. hæð. Vinnustofan verður opin kl. 19.30-22.00 og allir eru velkomnir.
|
https://www.akureyri.is/is/frettir/best-skreytti-glugginn
|
Best skreytti glugginn
Útstillingar í versluninni Geysi á Akureyri hlutu nafnbótina „Best skreytti glugginn í miðbæ Akureyrar“ fyrr í dag. Einfaldleiki
skreytingarinnar, frumleg hönnun og skemmtilega myndræn framsetning, heillaði dómnefnina. Gluggar verslunarinnar ná fram „vá–áhrifum“
sem fá fólk til að staldra við, horfa og koma nær.
Valið var erfitt og afar ánægjulegt að sjá hversu margir höfðu lagt mikið upp úr framsetningu á vörum sínum og
jólaskreytingum með góðum árangri en samdóma álit dómnefndar var að Glugginn í Geysi hefði vinninginn þetta
árið. Bæjarstjórinn á Akureyri, Eiríkur Björn Björgvinsson, afhenti Björgu Mörtu Gunnarsdóttur,
verslunarstjóra Geysis á Akureyri, verðlaunin fyrir hönd stýrihópsins. Hönnuðurinn Þórunn Árnadóttir á heiðurinn af
gluggaskreytingum Geysis í ár.
Verslunarfólk í miðbænum er ánægt með framtakið en gengið var á milli verslana, fyrirtækja og stofnana til að hvetja til
þátttöku.
Miðbæjarsamtökin í samvinnu við Viðburðarstofu Norðurlands, N4 og Akureyrarstofu standa fyrir aðventuævintýri í miðbænum
nú í aðdraganda jóla. Í kvöld er kertakvöld þar sem ljúf tónlist, kertaljós og kakóilmur umlykja gesti í
verslunarleiðangri sínum auk þess sem Fornbílaklúbbur Akureyrar mun setja svip sinn á Ráðhústorgið. Á morgun, laugardag, verður
leikin tónlist í göngugötunni og gamlar jóla- og vetrarmyndir úr miðbæ Akureyrar frá Minjasafninu á Akureyri verða sýndar
á húsvegg verslunarinnar Eymundsson.
Björg Marta Gunnardóttir, verslunarstjóri Geysis á Akureyri, Eiríkur Björn Björgvinsson, bæjarstjóri á Akureyri og Aðalsteinn Árnason, formaður miðbæjarsamtakanna á Akureyri.
|
https://www.akureyri.is/is/frettir/jolatonleikar-karlakors-akureyrar-geysis
|
Jólatónleikar Karlakórs Akureyrar-Geysis
Brátt kemur hin blíða tíð jólanna. Félagar í Karlakór Akureyrar-Geysi leggja sitt af mörkum til hennar og efna til
jólatónleika í Akureyrarkirkju fimmtudaginn 11. desember kl. 20. Á tónleikunum verða jólasöngvar úr ýmsum áttum, bæði
innlendir og erlendir. Rólegir og hátíðlegir söngvar en einnig léttir og fjörugir.
Jólatónleikar í Akureyrarkirkju eru ákaflega hátíðleg stund. Tónleikar Karlakórs Akureyrar-Geysis í kirkjunni fyrir
síðustu jól tókust sérlega vel, fullt hús og mikil stemmning. Engin ástæða er til annars en að ætla að það sama
verði uppi á teningnum í þetta sinn.
Stjórandi kórsins er Hjörleifur Örn Jónsson og meðleikari Risto Laur. Á tónleikunum kemur fram fjöldi einsöngvara og með futningi
sínum vill þessi samstillti hópur skapa aðventu- og jólastemmningu eins og hún best getur orðið.
Tónleikarnir verða fimmtudaginn 11. desember og hefjast kl. 20. Aðgangseyrir er 3.000 krónur.
Mjög margt er um að vera á aðventunni á Akureyri: Dagskrá
Aðventuævintýris á Akureyri.
Frá jólatónleikunum 2013.
|
https://www.akureyri.is/is/frettir/polarljos
|
Pólarljós
Í dag, þriðjudaginn 9. desember, kl. 17 heldur japanska listakonan Kazuko Kizawa fyrirlestur í Ketilhúsinu og hún fjallar um sýningu
sína Spectrum - Pólarljós sem opnar í Deiglunni næstkomandi laugardag. Þar sýnir hún verk sem unnin eru út
frá norðurljósunum. Á fyrirlestrinum, sem fer fram á ensku, mun Kazuko einnig fjalla um eldri verk og myndlistarferil sinn.
Kazuko Kizawa vinnur í margskonar miðla s.s. innsetningar, video, ljósmyndir, málverk og þrívídd. Hennar meginþema er ljós og litir.
Hún hefur sýnt verk sín víða í Evrópu, Japan og Bandaríkjunum.
Fyrirlesturinn er á vegum Gilfélagsins og aðgangur er ókeypis.
|
https://www.akureyri.is/is/frettir/stettarfelogin-stydja-bagstadda
|
Stéttarfélögin styðja bágstadda
Átta stéttarfélög í Eyjafirði afhentu fyrr í dag, þriðjudaginn 9. desember, Mæðrastyrksnefnd Akureyrar, Hjálparstarfi
kirkjunnar, Hjálpræðishernum og Rauða krossinum styrk að upphæð 2.050.000 kr.
Styrkurinn verður notaður í samstarfsverkefni þessara fjögurra samtaka sem ætlað er að einfalda fólki að sækja um aðstoð en
nú þarf einungis að leita aðstoðar á einum stað. Rétt er að vekja athygli á því að þessir aðilar aðstoða
fólk um allan Eyjafjörð, frá Siglufirði að Grenivík.
Þetta er í þriðja sinn sem þessi samtök taka höndum saman fyrir jólin og veita þeim aðstoð sem þurfa. Í fyrra var
úthlutað rúmlega 300 styrkjum í formi greiðslukorta sem hægt var að versla fyrir í ákveðnum verslunum. Fram kom, er styrkurinn var veittur,
að það sé merkjanleg aukning í mataraðstoð fyrir jólin og að fleiri séu að koma í fyrsta sinn. „Við erum að sjá
meira af eldra fólki og eins einstaklinga sem eru á vinnumarkaði en er í erfiðri stöðu.“ Það kom líka fram að greinilegt er að
húsaleigumarkaðurinn sé að sliga marga.
Jólaaðstoðin hófst um síðustu mánaðamót með viðtölum en allir sem sækja um aðstoð þurfa að panta tíma
í viðtal. Þeir sem fá úthlutun sækja kortin sín þriðjudaginn 16. og miðvikudaginn 17. desember nk. milli kl. 13 og 16. Auk þess
verður fatamarkaður fyrir umsækjendur og fjölskyldur þeirra opinn laugardaginn 13. desember hjá Rauða krossinum á Akureyri, Viðjulundi 2 og Hertex
Hjálpræðishersins, Hrísalundi 1b. Þar verða einnig jólagjafir á boðstólum.
Félögin átta sem færðu nefndinni styrk eru Eining-Iðja, Byggiðn – Félag byggingamanna, Félag málmiðnaðarmanna Akureyri,
Félag verslunar- og skrifstofufólks Akureyri og nágrenni, Kjölur stéttarfélag starfsmanna í almannaþjónustu, Sjómannafélag
Eyjafjarðar, Sjómannafélag Ólafsfjarðar og Berg félag stjórnenda.
Ef einhverjir fleiri vilja leggja átakinu lið þá er hægt að leggja inn á reikning verkefnisins, 0302-13-175063, kt. 460577-0209. Munið að margt
smátt gerir eitt stórt.
Á myndinni eru forsvarsmenn nokkurra stéttarfélaga sem veittu styrkinn og félaganna fjögurra sem hann fengu.
|
https://www.akureyri.is/is/frettir/gonguskidaleidir-opnadar
|
Gönguskíðaleiðir opnaðar
Ágætt vetrarveður er á Akureyri og spáin framundan býsna hagstæð fyrir gönguskíðafólk. Nú hafa
gönguskíðabrautir í Kjarnaskógi og áfram yfir í Naustaborgir verið troðnar, samtals um 7 km. Leiðin er að megninu til upplýst og
því tilvalið að skella sér á skíði eða bara í gönguferð. Snjólagið er enn sem komið er ekki þykkt og nokkuð
hart.
Hægt er að fylgjast með færð og gerð brauta á vef Skólgræktarfélags Eyfirðinga á www.kjarnaskogur.is.
Mynd: Guðlaug S. Tryggvadóttir.
|
https://www.akureyri.is/is/frettir/taekifaeri-fyrir-konur
|
Tækifæri fyrir konur
Föstudaginn 12. desember kl. 8.30 verður haldinn opinn kynningarfundur á Hótel KEA þar sem kynnt verða verkefni sem miða að því að
styðja við konur í atvinnurekstri. Allir eru velkomnir.
Dagskrá:
Ásdís Guðmundsdóttir, sérfræðingur hjá Vinnumálastofnun: Evrópuverkefnið FEMALE – þjálfun kvenna á
sviði rekstarar
Kristín Kolbeinsdóttir, framkvæmdastjóri Silvu, segir frá reynslu sinni við uppbyggingu Silvu
Inga Fanney Sigurðardóttir, framkvæmdastjóri Arctic Running, segir frá reynslu sinni við uppbyggingu Arctic Running
Elín Gróa Karlsdóttir, forstöðumaður fyrirtækjasviðs Byggðastofnunar, kynnir nýjan lánaflokk, stuðning við
fyrirtækjarekstur kvenna
Albertína Friðbjörg Elíasdóttir, atvinnumálafulltrúi Akureyrarbæjar, segir frá Atvinnu- og nýsköpunarhelginni
Fundarstjóri verður Þóroddur Bjarnason, stjórnarformaður Byggðastofnunar
|
https://www.akureyri.is/is/frettir/straeto-haettur-akstri
|
Strætó hættur akstri
Strætisvagnar Akureyrar hafa hætt akstri um götur bæjarins sem óðum eru að verða ófærar. Vagnarnir duttu smám saman úr
umferð eftir því sem leið á daginn og hætti sá síðasti akstri rétt fyrir klukkan sjö í kvöld.
Byrjað verður að ryðja götur bæjarins klukkan fimm í fyrramálið og er reiknað með að búið verði að opna allar
strætisvagnaleiðir um klukkan sex en þó má búast við að það gæti dregist um allt að hálftíma í Naustahverfi.
Spáð er ofankomu og talsverðum vindi að norðan á Eyjafjarðarsvæðinu í nótt og fram eftir morgundeginum.
Frá Akureyri fyrr í dag. Mynd: Ragnar Hólm Ragnarsson.
|
https://www.akureyri.is/is/frettir/allt-ofaert-a-akureyri
|
Um ófærð og skólahald
Færðin á Akureyri er með versta móti, að sögn lögreglu, og má heita að það sé ófært í bænum.
Snjóruðningstæki eru byrjuð að ryðja stofnbrautir en ástandið er mjög misjafnt eftir hverfum og jafnvel götum. Að sögn lögreglu eru
sumsstaðar metersháir skaflar í götum.
Veðrið virðist vera að ganga niður í bænum en enn sé fjúk. Lögreglan beinir því til vegfarenda að kanna vel
aðstæður áður en haldið verður af stað og fara heldur fótgangandi sé kostur á því. Lögreglan hafi ekki bolmagn til
að aðstoða þá sem festi sig, því hún verði að sinna neyðartilvikum, eins og sjúkrabíla. Ekki hafi skapast nein hætta
í slíkum tilvikum í nótt. Einn bíll frá Björgunarsveitinni Súlum verði lögreglunni til aðstoðar fram á morguninn.
Frétt af www.ruv.is.
Skólahaldi í öllum grunnskólum bæjarins hefur verið aflýst í dag og á það einnig við um Tónlistarskólann
á Akureyri.
Jón Sveinsson, Nonni, í hríðinni í gær. Mynd: Ragnar Hólm.
|
https://www.akureyri.is/is/frettir/akstur-straeto-ur-skordum
|
Akstur strætó úr skorðum
Strætisvagnar Akureyrar eru að hefja akstur núna um áttaleytið en búast má við miklum töfum og röskun á akstri vegna
ófærðar. Helstu stofnbrautir hafa verið ruddar en erfiðara verður að koma ferlibílum félagsþjónustunnar um
íbúðargötur sem eru flestar lokaðar og verða enn um sinn.
Þess er vænst að akstur strætó verði kominn í rétt horf um klukkan tíu.
|
https://www.akureyri.is/is/frettir/englarnir-i-ryminu
|
Englarnir í Rýminu
Leikhópurinn Englarnir frumsýnir leikritið Týndu jólin í dag kl. 17.00 í Rýminu og sýnir verkið svo aftur kl. 19.00. Í
leikhópnum eru krakkar á aldrinum 12-15 ára sem sömdu sjálf leikritið og setja á svið. Verkið fjallar um börn sem fá ekki í
skóinn og lenda í ýmsum ævintýrum í kjölfarið. Sjón er sögu ríkari þar sem leikur og söngur fær að
njóta sín hjá þessum hæfileikaríku krökkum.
Leikhópurinn tók þátt í Gullna hliðinu, sýningu Leikfélags Akureyrar, bæði á Akureyri og í Borgarleikhúsinu.
Allur aðgangseyrir rennur óskiptur til Leikfélags Akureyrar sem þeim þykir svo vænt um.
Aðgangseyri er stillt í hóf, 1.000 kr. fyrir 16 ára og eldri en 500 kr. fyrir börn og eldri borgara. Aðeins verða þessar tvær sýningar
í dag, föstudaginn 12. desember, klukkan 17.00 og 19.00.
Mynd: Eyþór Ingi Jónsson.
|
https://www.akureyri.is/is/frettir/hvetja-folk-til-ad-halda-sig-heima
|
Hvetja fólk til að halda sig heima
Síðustu klukkustundir hefur veður á Akureyri farið versnandi og stofnbrautir sem voru færar í morgun eru
margar hverjar ófærar nú. Að sögn lögreglunnar á Akureyri hafa björgunarsveitir
staðið í ströngu við að bjarga fólki sem hefur fest bíla sína, en íbúar eru hvattir til þess að halda sig
heima, nema erindi þeirra séu brýn.
Strætisvagnar aka ekki í dag en athugað verður með færð í fyrramálið.
„Í morgun þá voru helstu stofnbrautir færar, en færðin inni í hverfunum var mjög slæm, og
undanfarna tvo klukkutíma hefur veðrið bara verið að versna og þessar stofnbrautir urðu bara margar hverjar
illfærar og sumar bara ófærar, nema náttúrlega jeppum og þess háttar bílum,“ segir
Haraldur Logi Hringsson hjá lögreglunni á Akureyri. Hann segir ekkert vit fyrir fólk að vera á ferðinni
að nauðsynjalausu, og sérstaklega ekki á fólksbílum.
Sjá einnig frétt mbl.is: Sjáðu ofsaveðrið
„í beinni“
Haraldur segir að snjóruðningsvélar bæjarins hafi verið ræstar út en skafrenningurinn sé
það mikill að óvíst sé um árangur. Hann ítrekar skilaboð til fólks um að halda sig heima og segir
leigubílstjóra t.d. hætta akstri.
„Þeir eru búnir að gefast upp á þessu og það er búið að vera mikið hjá
björgunarsveitunum, bara við að koma fólki til aðstoðar sem er búið að festa sig og skilja eftir bílana og
annað,“ segir Haraldur. „Í morgun voru það helst fólksbílarnir, stærri bílarnir voru að
sleppa, en svo jók í vindinn og annað og það var ekkert um annað að ræða en að fá björgunarsveitirnar
út á fullu til aðstoðar,“ bætir hann við.
Hann segir lögregluna meta ástandið jafnóðum, en eins og staðan er ætti fólk ekki að vera á þvælingi nema ef
brýn nauðsyn krefur.
Frétt af mbl.is.
|
https://www.akureyri.is/is/frettir/adventukort-fra-akureyri
|
Aðventukort frá Akureyri
Í dag var afhjúpað á Ráðhústorgi svokallað "Aðventukort frá Akureyri" sem Akureyrarstofa hefur látið smíða í
samvinnu við framkvæmdadeild bæjarins. Krakkarnir hópuðust að kortinu til að fá tekna af sér mynd en það voru jólasveinarnir
Skyrgámur og Stúfur sem leystu slaufuna af kortinu og tóku af því dúkinn svo allir mættu sjá.
Kortið var gert í tilefni Aðventuævintýris á
Akureyri sem er árleg viðburðaveisla í bænum á aðventunni þegar öllum helstu viðburðum er pakkað saman og þeir auglýstir
undir einum hatti.
Spjaldið stendur vonandi af sér það illviðri sem nú gengur yfir og er fólk hvatt til að taka myndir af sér og sínum og fylgja
leiðbeiningum um hvernig má fá þær birtar á stóru tjaldi við Eymundsson á Þorláksmessu.
Þormóður Aðalbjörnsson teiknaði myndina á Aðventukortinu og Geimstofan sá um smíði þess. Smellið á myndirnar að
neðan til að sjá stærri útgáfur og fletta á milli þeirra.
Jólasveinarnir afhjúpuðu sjaldið.
|
https://www.akureyri.is/is/frettir/gedverndarfelagid-40-ara
|
Geðverndarfélagið 40 ára
Í dag, mánudaginn 15. desember, verður opið hús í Grófinni geðverndarmiðstöð Hafnarstræti 95 á 4. hæð frá
kl. 16 í tilefni þess að Geðverndarfélag Akureyrar og nágrennis fagnar nú 40 ára afmæli sínu.
Boðið verður upp á létta skemmtidagskrá í tilefni dagsins með tónlistaratriðum og stuttum ávörpum.
Allir eru hjartanlega velkomnir.
Mynd: Ásgrímur Örn Hallgrímsson.
|
https://www.akureyri.is/is/frettir/ishokkikona-arsins-er-fra-sa
|
Íshokkíkona ársins er frá SA
Íshokkíkona ársins 2014 er Linda Brá Sveinsdóttir sóknarmaður og fyrirliði hjá Ásynju liðs Skautafélags
Akureyrar. Linda Brá er fædd 1. júlí 1990 og hóf að leika íshokkí haustið 2007.
Linda er því að leika núna sitt 8. tímabil. Sjö sinnum hefur Linda Brá hampað íslandsmeistara titli með félögum sínum
í SA. Linda hefur í þrígang keppt fyrir Íslands hönd á heimsmeistaramótum kvenna, 2011, 2012 og núna síðast i Reykjavík
2014 þar sem hún var með stigahæstu konum.
Linda Brá er einstaklega jákvæð og ósérhlífin og dregur fram það besta í liðsfélögum sínum. Hún er
frábær fyrirmynd allra íslenskra íhokkíkvenna og -stúlkna og er félagsliði sínu og landsliði ávallt til sóma hvort sem er
á ísnum eða utan hans.
Frétt og mynd af heimasíðu Íshokkísambands Íslands.
Linda Brá Sveinsdóttir.
|
https://www.akureyri.is/is/frettir/manadarskyrslur-akureyrarbaejar
|
Mánaðarskýrslur Akureyrarbæjar
Hafin er útgáfa á Mánaðarskýrslum Akureyrarbæjar þar sem birtar eru á myndrænan hátt ýmsar lykiltölur sem
varða rekstur sveitarfélagsins. Fyrsta tölublað kom út í morgun og er þar meðal annars fjallað um íbúafjölda, auglýst
störf, atvinnuleysi og aðsóknartölur. Einnig er fjallað sérstaklega um fjölda opinberra starfa hjá ríkisstofnunum á Akureyri og borin saman
árin 2007 og 2013. Umræða um flutning ríkisstofnana á milli sveitarfélaga hefur verið nokkuð hávær upp á síðkastið og
er forvitnilegt að skoða tölurnar í því samhengi.
Tilgangurinn með útgáfu Mánaðarskýrslna Akureyrarbæjar er að veita kjörnum fulltrúum, starfsmönnum og íbúum
innsýn í rekstur sveitarfélagsins. Tölurnar verða uppfærðar mánaðarlega og í hverju tölublaði kafað dýpra í einn
valinn málaflokk. Eiríkur Björn Björgvinsson, bæjarstjóri á Akureyri, fagnar útgáfunni og segir hana vera til marks um opna
stjórnsýslu: „Það hafa ekki allir tíma til að liggja yfir þykkum skýrslum um rekstur bæjarins eða átta sig á
því landslagi sem við búum við af hálfu ríkisvaldsins, en á þessum örfáu síðum getur fólk séð í
sviphendingu þróun helstu málaflokka á mjög myndrænan hátt. Það að setja þetta fram með þessum hætti hjálpar
okkur að auka íbúalýðræði á Akureyri og er mikilvægur þáttur í opinni stjórnsýslu. Hvort tveggja hefur
núverandi meirihluti sett á oddinn.“
Verkefnastjóri atvinnumála hjá Akureyrarbæ, Albertína Friðbjörg Elíasdóttir, ritstýrir Mánaðarskýrslum
Akureyrarbæjar. Netfang hennar er albertina@akureyri.is.
Fyrsta mánaðarskýrslan, desember 2014.
|
https://www.akureyri.is/is/frettir/ordsending-fra-sva
|
Orðsending frá SVA
Strætisvagnar Akureyrar hafa hætt akstri um Naustahverfi vegna ófærðar. Reynt er að aka um hverfi þótt hægt gangi. Innbærinn verður
lokaður frá kl. 13 vegna snjómoksturs fram eftir degi og þá fara leiðir 1 og 3 um Drottningarbrautina í staðinn. Innbærinn verður sennilega
lokaður fyrir strætó fram á kvöld.
|
https://www.akureyri.is/is/frettir/hlidarfjall-opnad-a-morgun
|
Hlíðarfjall opnað á morgun
Skíðabrekkurnar í Hlíðarfjalli verða opnaðar kl. 16.00 á morgun, föstudag, og má segja að þá hefjist formlega
skíðavertíðin á Norðurlandi. Snjó hefur kyngt niður í Eyjafirði síðustu vikuna eftir snjólaust haust sem stóð
raunar fram í desember.
„Já, það má segja að þetta sé ýmist of eða van. Það hefur þó ekki fest mikinn snjó hér í
Fjallinu. Þetta fýkur allt jafnóðum niður í bæ en það hefur verið kalt og við höfum því getað látið
snjóbyssurnar ganga viðstöðulaust til að búa til gott skíðafæri,“ segir Guðmundur Karl Jónsson forstöðumaður
skíðasvæðisins. „Hér er því fönn, fönn, fönn, ekta íslensk fönn, eins og Stuðmenn sungu um árið.“
Opið verður í Hlíðarfjalli frá kl. 16–19 á föstudaginn og frá 10–16 á laugardag og sunnudag. Á mánudag
verður opið frá kl. 12–19 en lokað á Þorláksmessu.
Mynd: Auðunn Níelsson.
|
https://www.akureyri.is/is/frettir/jolatonleikar-hymnodiu-og-sigurdar-flosasonar
|
Jólatónleikar Hymnodiu og Sigurðar Flosasonar
Jólatónleikar Hymnodiu verða haldnir í Akureyrarkirkju mánudaginn 22. desember kl. 21. Þetta er orðinn árlegur viðburður og eru
tónleikarnir ávallt gríðarlega vel sóttir. Á þeim er sköpuð kyrrlát stemmning, slökkt er á raflýsingu kirkjunnar,
ekkert er talað og engar þagnir milli laga. Tónleikarnir mynda því klukkustundar langa heild, þar sem tónleikagestir geta látið þreytu
líða úr sér, notið kyrrðar og samveru rétt fyrir jólin.
Í ár spilar hinn magnaði saxófónleikari, Sigurður Flosason, með Hymnodiu. Sigurður hefur í áraraðir verið einn virtasti og
afkastamesti tónlistarmaður þjóðarinnar. Hann mun spila á ýmis blásturshljóðfæri sem og slagverkshljóðfæri.
Stjórnandi Hymnodiu, Eyþór Ingi Jónsson, mun spila á harmóníumorgel.
Hymnodia gaf út jólaplötuna "Þar ljós inn skein" fyrir síðustu jól. Sú plata seldist afar vel og fékk gríðarlega
góða dóma.
Jón Agnar Ólason, tónlistargagnrýnandi Morgunblaðsins sagði m.a. um plötuna í tónlistargagnrýni 3. desember 2013:
,,...hér er um frábærlega vel heppnaða plötu að ræða og þeir sem óska sér hljómþýðrar jólaskífu
þar sem kyrrlátur hátíðleiki er ríkjandi þurfa ekki að leita lengra... Hátíðlegri jólaplata verður trauðla gefin
út á þessari aðventu.''
Á tónleikunum í Akureyrarkirkju verða eingöngu flutt íslensk jólalög, bæði gömul og ný, vel þekkt og
óþekkt.
Forsala aðgöngumiða er í Eymundsson, Hafnarstræti. Miðaverð er 2.000 kr.
Menningarráð Eyþings styrkir samstarf Sigurðar Flosasonar og Hymnodiu.
Myndband með jólasöng Hymnodiu.
Hymnodia. Mynd: Daníel Starrason.
Sigurður Flosason. Mynd: Daníel Starrason.
|
https://www.akureyri.is/is/frettir/akureyri-maetir-mosfellsbae
|
Akureyri mætir Garðabæ
Lið Akureyrar mætir liði Garðabæjar í sextán liða úrslitum Útsvars klukkan 20.15 í Sjónvarpinu í kvöld. Um
miðjan nóvember höfðu Akureyringar betur gegn liði Mosfellsbæjar.
Í liði Akureyrar eru Brynhildur Þórarinsdóttir rithöfundur og dósent við kennaradeild HA, Börkur Már Hersteinsson
líffræðikennari við VMA og Urður Snædal prófarkalesari.
Brynhildur, Urður og Börkur.
|
https://www.akureyri.is/is/frettir/kertakvold-i-sundlauginni
|
Kertakvöld í sundlauginni
Kertakvöld verður í Sundlaug Akureyrar frá kl. 17-21 í dag. Þá verður slökkt á helstu rafljósum en lýst upp með kertum
og leikinn létt jólatónlist á svæðinu. Loks verður boðið upp á kakó og piparkökur áður en fólk heldur heim
á leið.
Afgreiðslutímar í Sundlaug Akureyrar um jól og áramót:
Þorláksmessa 23. des. 06.45-18.00
Aðfangadagur 24. des. 07.45-12.00
Jóladagur 25. des. Lokað
Annar í jólum 26. des. 11.00-17.00
27. des. 09.00-18.30
28. des. 09.00-18.30
29. des. 06.45-21.00
30. des. 06.45-21.00
Gamlársdagur 31. des. 07.45-12.00
Nýársdagur 1. jan. Lokað
Afgreiðslutími í Sundlaug Hríseyjar um jól og áramót:
22.-26. des. Lokað
27. des. 13.00-16.00
28. des. 13.00-16.00
29. des. 14.00-20.00
30. des. 14.00-20.00
31. des. Lokað
1. jan. Lokað
Mynd: Auðunn Níelsson.
|
https://www.akureyri.is/is/frettir/hilmar-er-hjarta-arsins
|
Hilmar er "Hjarta ársins"
Síðasta föstudag var tilkynnt að Hilmar Friðjónsson, kennari við VMA, hlyti viðurkenninguna "Hjarta ársins 2014". Miðbæjarsamtökin
á Akureyri í samstarfi við sjónvarpsstöðina N4 leituðu með dyggri aðstoð bæjarbúa að kærleiksríkri manneskju sem
léti gott af sér leiða í samfélaginu og ætti skilið að vera valin "Hjarta ársins". Niðurstaðan var að Hilmar Friðjónsson
væri vel að viðurkenningunni kominn.
Frá þessu var greint í Föstudagsþættinum á N4 og tók Hilmar þar við viðurkenningunni sem er gullfallegt hjartalaga listaverk.
Einnig fékk hann fjölmargar gjafir frá hinum og þessum fyrirtækjum í miðbæ Akureyrar. Viðurkenningin kom Hilmari í opna skjöldu og
mátti hann vart mæla af undrun og þakklæti.
Frétt og mynd af heimasíðu VMA.
Hilmar Friðjónsson.
|
https://www.akureyri.is/is/frettir/jolin-i-grimsey
|
Jólin í Grímsey
Jólaljósin voru tendruð á jólatréinu í Grímsey í gær en tréð er gjöf Akureyrarkaupstaðar til eyjarinnar.
Það stendur við félagsheimilið Múla og mættu jólasveinar við tækifærið og tóku lagið með viðstöddum.
Jólin verða með hefðbundnum hætti þetta árið. Um 68 manns verða í Grímsey um jólin og þar af nokkrir ferðamenn sem
dvelja á gistiheimilinu Básum yfir hátíðarnar.
Aðeins fjölmennara verður um áramótin en þá verður einnig hefðbundin dagskrá, brenna kl. 20.00 og flugeldasýning þar á
eftir í boði Kvennfélagsins Baugs og Kiwivanisklúbsins Gríms.
Frá Grímsey í gær.
|
https://www.akureyri.is/is/frettir/aramotabrenna-og-flugeldasyning-a-akureyri
|
Áramótabrenna og flugeldasýning á Akureyri
Árleg áramótabrenna á Akureyri verður á sínum stað við Réttarhvamm á gamlárskvöld og þar verður einnig
flugeldasýning. Kveikt verður í brennunni kl. 20.30 en flugeldasýningin hefst kl. 21.00.
Framkvæmdadeild Akureyrarbæjar sér um brennuna og björgunarsveitin Súlur stendur fyrir flugeldasýningunni í boði Norðurorku og fleiri
fyrirtækja.
Að venju má búast má við mikilli umferð við Réttarhvamm á gamlárskvöld og því er mælt með því
að fólk leggi tímanlega af stað til að njóta brennunnar og flugeldanna. Einnig mætti hugsa sér að fara þetta fótgangandi ef fólk
býr í hverfunum næst Réttarhvammi.
Aðrir styrktaraðilar flugeldasýningarinnar fyrir utan Norðurorku eru: Öryggismiðstöð Norðurlands, Blikk og tækniþjónustan,
Slippstöðin, Frost, KEA, VÍS, Bústólpi, SS Byggir, Ljósgjafinn, Áscó, Byggingafélagið Hyrna, Ferro Zink, Kjarnafæði,
Blikkrás og Ásverk.
|
Subsets and Splits
No community queries yet
The top public SQL queries from the community will appear here once available.